title: Uozu

text: Uozussa on hiekkaan hautautunut setrimetsä, joka on ollut Japanin luonnonmonumentti vuodesta 1936, ja erikoismonumentti vuodesta 1955. Yli 230 löydetyn kannon arvellaan olevan yli 500 vuoden ikäisiä. Pääasiassa japaninsetreistä muodostuvan metsän suurimmat puut ovat halkaisijaltaan neljä metriä ja ympärysmitaltaan 12 metriä. Keväisin ja talvisin Uozussa, Toyaman lahdessa voi nähdä Fata Morganana tunnettuja kangastuksia, jotka muistuttavat kaukaisia vesiputouksia.


title: Ithilien

text: Ithilien on alue Gondorissa, J. R. R. Tolkienin luomassa kuvitteellisessa Keski-Maassa.


title: Ithilien

text: Ithilien on ainoa osa Gondoria, joka on Suuren Anduin-joen ja Ephel Dúathin välissä. Alue rajoittuu etelässä Poros-jokeen. Alue jakaantuu edelleen eteläiseen ja pohjoiseen Ithilieniin ja näiden rajana on Morgulduin-joki.


title: Ithilien

text: Se oli menestyvä maa Toisen Ajan aikana ja Kolmannen Ajan alussa Gondorin ollessa vahva ja Mordorin ollessa autio. Aikoinaan alueen tärkein kaupunki oli Minas Ithil, mutta Mordorin vallattua sen nimi muuttui Minas Morguliksi. Tämän jälkeen suurin osa alueen väestöä pakeni Anduinin yli paetakseen sotaa, mutta Gondorin vartijat pitivät edelleen tiedustelijoita Ithilienissä Henneth Annûnin kaltaisissa salaisissa paikoissa.


title: Ithilien

text: Kirjassa Taru sormusten herrasta Klonkku johdattaa Frodon ja Samin Ithilienin läpi Cirith Ungolin laaksoon Mordoriin. Seurattuaan Haradrimin (Eteläisten) taistelua, johon osallistui myös olifantteja Faramirin joukot löytävät hobitit, mutta heidän sallitaan jatkaa matkaa.


title: Ithilien

text: Neljännen Ajan aikana Ithilieniä hallitsivat Ithilienin prinssit, joka sukulinja alkoi Faramiristä ja Éowynistä, Ithilienin valkoisesta neidosta. Minas Morgulia ei asuteta uudelleen ja Faramir toimii Emyn Arnenin hallitsijana.


title: Albert Pyun

text: Albert F. Pyun on yhdysvaltalainen elokuvaohjaaja. Hänet tunnetaan lukuisten b-luokan elokuvien ohjaajana.


title: Albert Pyun

text: Havaijiilla syntyneen Pyunin ura ohjaajana alkoi vuonna 1982 valmistuneen "Julma miekka" -toimintaelokuvan myötä. Se on edelleen hänen taloudellisesti menestynein elokuvansa 39 miljoonan dollarin lipputuloilla. Pyunin työtahti oli jo 1980-luvulla nopea – uusi elokuva valmistui vuosittain. Vuosikymmenen tunnetuimmat Pyun-elokuvat ovat "" (1988) ja Jean-Claude Van Dammen tähdittämä "Cyborg", joka keräsi Yhdysvalloissa 10 miljoonan dollarin lipputulot ja maailmanlaajuisesti yli 29 miljoonaa dollaria.


title: Albert Pyun

text: 1990-luvulla Pyun jatkoi halpaelokuvien ohjaamista. Tunnetuimpia ovat "Nemesis"-elokuvasarja (1993–1997), "Knights" (1993), "Adrenalin: Fear the Rush" (1996) ja "Mean Guns – julmat aseet" (1997). VHS-kasettien vahvistettua asemaansa elokuvia alettiin julkaista suoraan tallenteina vähittäismyyntiin ilman teatterilevitystä. Myös lukuisia Pyunin teoksia on julkaistu niin.


title: Albert Pyun

text: 2000-luvulla Pyun on työstänyt useita elokuvia. Suosituimmaksi on osoittautunut Steven Seagalin tähdittämä "Ticker", joka kuvattiin korkealla 25 miljoonan dollarin budjetilla.


title: Eric Karson

text: Eric Karson on yhdysvaltalainen elokuvaohjaaja. Karson ohjasi ensimmäisen elokuvansa, urheiludokumentin "Dirt", vuonna 1979 American Cinema Production -tuotantoyhtiölle, joka antoi hänelle seuraavana vuonna mahdollisuuden ohjata esikoiselokuvansa. Elokuva oli Chuck Norrisin tähdittämä "The Octagon – hiljaiset tappajat", josta tuli Norrisin suurin menestys vajaan parinkymmenen miljoonan dollarin lipputuloilla.


title: Eric Karson

text: Karsonin seuraava ohjaustyö, joka sai ensi-iltansa vasta vuonna 1986, jäi vaille suurta huomiota. "Musta kotka" (1988) valmistui muutamaa vuotta myöhemmin. Pääosassa nähtiin Jean-Claude Van Damme. Vuonna 1990 valmistui Karsonin viimeiseksi jäänyt ohjaustyö "Angel Town", joka keräsi vain alle miljoonan dollarin lipputulot. Hän myös tuotti elokuvan. Tuottajana hän työskenteli myös van Dammen tähdittämässä "Lionheart – liian kova kuolemaan" -elokuvassa ja "Nemesis"-tuotannossa.


title: Juhana III Sobieski

text: Juhana III Sobieski (17. elokuuta 1629 – 17. kesäkuuta 1696) oli Puolan kuningas ja Liettuan suuriruhtinas vuodesta 1674 kuolemaansa saakka. Puolassa Juhana muistetaan etenkin turkkilaisista saavutetusta voitosta Wienin taistelussa vuonna 1683, mutta toisaalta Sobieski syyllistyi useisiin poliittisiin epäonnistumisiin. Muisto epäonnistumisista on kuitenkin hämärtynyt loistokkaamman sotamenestyksen varjossa ja Sobieskin valtakausi tunnetaan viimeisenä Puola-Liettuan suuruuden hetkenä.


title: Juhana III Sobieski

text: Juhana eli puolaksi Jan Sobieski syntyi 17. elokuuta 1629 Oleskossa lähellä Lviviä. Hänen isänsä oli Rutenian voivodi Jakub Sobieski ja äitinsä Maria Daniltowicz. Sobieskin suku kuului alempaan aatelistoon ja yksi Juhanan esi-isistä oli tunnettu sotilaskomentaja suurhetmanni Stanisław Żółkiewski. Juhanan isä Jakub oli kohonnut aateliston arvojärjestyksessä saaden viran kuninkaan hovista ja toimien elämänsä loppupuolella myös Krakovan linnanherrana ja Puolan senaatissa. Juhana opiskeli ensin Krakovan Nowodworskin kymnaasissa ja sittemmin Jagellon yliopistossa. Vuosina 1646–1648 hän matkusti ympäri Eurooppaa vieraillen esimerkiksi Pariisissa, Lontoossa ja Amsterdamissa. Juhanan vanhempi veli kuoli vuonna 1652 ja Juhanasta tuli näin kolmen suuren puolalaisen suvun, Sobieskien, Zotkiewskien ja Daniltowiczien perijä.


title: Juhana III Sobieski

text: Juhana oli liittynyt armeijaan Euroopan matkansa jälkeen vuonna 1648 ja hän osallistui taisteluihin H’melnytskyin kansannousun ja Pohjan sodan aikana. Juhana asettui Pohjan sodan aikana vuonna 1655 Puolaan hyökänneen Ruotsin kuningas Kaarle X Kustaan puolelle Puolan kuningas Juhana Kasimiria vastaan. Jo seuraavan vuoden puolella hän kääntyi kuitenkin ruotsalaisia vastaan. Kuningatar Marie Louise Gonzaguen tuella hän alkoi edetä sotilasurallaan nousten marsalkaksi vuonna 1665 ja hetmanniksi vuonna 1666. Vuonna 1667 hän voitti tataarit ja kasakat Podhajcen taistelusa. Hänen palatessaan Varsovaan seuraavan vuoden keväällä Juhana sai ylennyksen suurhetmanniksi. Juhana oli myös mennyt naimisiin ranskalaisen Marie-Casimire de la Grange d’Arquienin kanssa vuonna 1665. Marie eli puolalaisittain Marysienka oli ollut naimisissa Jan Zamoyskin kanssa ja Sobieski nai hänet tämän miehen kuoltua. Parin suhde oli läheinen ja he kävivät keskenään erossa ollessaan historioitsijoiden lähteenä käyttämää pitkää kirjeenvaihtoa. Pari sai myös useita poikia ja tyttäriä. Marysienka yritti valituttaa miestään Puolan kuninkaaksi Juhana Kasimirin kuoltua vuonna 1668. Kuninkaaksi valittiin kuitenkin aateliston äänestämänä Michał Wiśniowiecki (1669–73). Sobieski jatkoi sotilasuransa Michałin alaisuudessa ottaen voittoja kasakoista. Michałin valtakausi jäi lyhyeksi hänen kuollessaan vuonna 1673 ja Sobieskin sotilasansiot siivittivät hänen valintansa kuninkaaksi toukokuussa 1674.


title: Juhana III Sobieski

text: Uusi kuningas ei voinut viettää juurikaan aikaa Varsovassa, sillä Puola kävi sotaa Osmanien valtakuntaa vastaan. Sobieski oli ottanut voiton turkkilaisista hieman ennen kuninkaaksi valitsemistaan Chocimissa vuonna 1673 ja myöhemmin puolalaisten onnistui vapauttaa piiritetty Lviv. Vuoteen 1676 mennessä molemmat osapuolet olivat kuluttaneet voimansa loppuun. 24. syyskuuta turkkilaisten kanssa solmittiin aselepo. Lokakuussa 1676 turkkilaisten kanssa solmitun Żórawnon sopimuksen ehdot eivät lopulta olleet juurikaan paremmat, kuin vuonna 1672 solmitussa Buczaczin rauhassa, jossa Puola oli menettänyt alueitaan osmaneille. Sobieski oli pyrkinyt liittoutumaan Ranskan kanssa ja hänellä oli läheiset suhteet hovin ranskalaismieliseen osaan vaimonsa kautta. Ranskalaisille Puola olisi puolestaan saattanut olla oiva liittolainen Habsburgeja vastaan. Ranskalaisten tuella Sobieskin oli tarkoitus sotia Brandenburg-Preussia vastaan, mihin tähtäsi myös Ruotsin kanssa Danzigissa solmittu sopimus vuonna 1677. Sobieskin politiikka epäonnistui lopulta useasta syystä. Moskovan Venäjä oli solminut rauhan turkkilaisten kanssa vuonna 1677 ja Puola ei voinut sotia Preussia vastaan ottamatta riskiä Moskovan suunnalta tulevasta hyökkäyksestä maan selustaan. Ruotsalaiset kärsivät tappion preussilaisille Fehrbellinin taistelussa ja myöhemmin Kurfurstin taistelussa. Puolan sejm kieltäytyi lopulta hyväksymästä Jaworowin sopimusta ja Ranskan Ludvig XIV solmi rauhan Saksan keisarin ja Preussin kanssa. Pettynyt Sobieski alkoi suuntautua tästä lähtien Ranskan sijaan keisarikuntaa kohti.


title: Juhana III Sobieski

text:
Vuonna 1683 suurvisiiri Kara Mustafa paššan johtamat turkkilaiset lähtivät etenemään kohti Wieniä Belgradista.
Keisari Leopod pyysi Sobieskin apua ja 1. huhtikuuta solmittiin osapuolten välinen avunantosopimus. Sobieskin oli tarkoitus saada rahallista tukea keisarilta ja hän johtaisi avustusjoukkonsa Wieniin. Turkkilaiset olivat kuitenkin paikalla heitä nopeammin ja alkoi kaupungin piiritys. Turkkilaisia oli ehkä jopa 140 000. Sobieskista tuli 74 000 miestä käsittäneen avustusarmeijan komentaja ja Wienin taistelu seurasi 12. syyskuuta 1683. Sobieski johti puolalaisten husaarien hyökkäystä piirittävien turkkilaisten leiriin. Taistelu päättyi turkkilaisten tappioon ja avustusarmeijan voittoon. Voitto Wienissä pysäytti osmanien Puolaakin uhanneen levittäytymisen, mutta Sobieskin myöhemmät sotaretket turkkilaisia vastaan pyhän liigan puolella eivät olleet lainkaan yhtä onnistuneita. Esimerkiksi yritykset vapauttaa Moldavia ja Valakia epäonnistuivat vuosien 1684 ja 1691 välillä. Venäjän kanssa solmittiin puolestaan Grzymułtowskin rauha, jolla venäläisten hallussa vuodesta 1667 ollut Kiova luovutettiin heille lopullisesti. Vuodesta 1691 eteenpäin Sobieskin valtakautta leimasi jatkuva sairastelu ja Puolan aateliston keskenäiset kiistat. Sobieski kuoli Wilanówissa 17. kesäkuuta sydänkohtaukseen.


title: Juhana III Sobieski

text: Sobieskin poika Jakub Sobieski ei tullut valituksi kuninkaaksi, vaan kuninkaaksi nousi Saksin vaaliruhtinas August II Väkevä. Sobieskin kuoleman jälkeen hänen poliittiset epäonnistumisensa paljolti unohdettiin ja etenkin 1800- ja 1900-luvuilla muisteltiin etenkin hänen voittoaan Euroopan puolesta turkkilaisia vastaan käydyssä Wienin taistelussa. Sobieskin valtakautta onkin pidetty Puola-Liettuan viimeisenä suuruuden hetkenä. Toisaalta Sobieskin sitoutuminen pyhän liigan sotiin kävi hyvin kalliiksi ja sodista hyötyivät lähinnä ulkovallat. Jatkuva sotiminen esti osaltaan Puolan sisäisten ristiriitojen ratkaisemisen.


title: Digitaalipiirit

text: Digitaalipiirit ovat elektroniikassa ja tietokonetekniikassa piirejä, jotka käsittelevät signaaleja muutaman (yleensä kahden) erillisen signaalitason avulla. Yleensä nämä signaalitasot merkitään "0" ja "1" ja käytännön kytkennässä niitä vastaavat esimerkiksi 0 V ja +5 V jännitteet. Käytännössä kaikkien nykyisten tietokoneiden suorittimet on toteutettu digitaalipiireinä. Digitaalipiireistä poiketen analogiset piirit käsittelevät jatkuvasti portaattomasti muuttuvia signaalitasoja. Digitaalipiirien toimintaa käsittelevää tekniikan alaa voidaan kutsua digitaalitekniikaksi, tai tietokonetekniikaksi sillä alat liittyvät läheisesti toisiinsa. Piirien fyysinen toteuttaminen taas liittyy elektroniikkaan.


title: Digitaalipiirit

text: Usein esimerkiksi sulautetuissa järjestelmissä on periaatteessa mahdollista toteuttaa tietty laitteelta vaadittu toiminto (algoritmi) joko ohjelmistolla, jota suorittaa ohjelmoitava suoritin, tai vaihtoehtoisesti tarkoitusta varten erityisesti suunnitellulla digitaalipiirillä. Toisin sanoen algoritmi voidaan siis toteuttaa joko ohjelmalla, joka ohjaa yleiskäyttöisen digitaalipiirin toimintaa, pelkällä tarkoitusta varten suunnitellulla digitaalipiirillä, tai näiden yhdistelmänä jossa osa algoritmista toteutetaan ohjelmallisesti ja osa pelkällä piirillä.


title: Digitaalipiirit

text: Usein digitaalipiirit toimivat tahdistettuna johonkin halutun suuruiseen oskillaattorin tuottamaan kellotaajuuteen, jolloin piiri saadaan esimerkiksi suorittamaan jokin toiminto tietyin aikavälein. Tällaista piiriä kutsutaan synkroniseksi piiriksi. Asynkroniset piirit taas eivät käytä kellosignaalia toimintojensa tahdistukseen, vaan toisistaan riippuvat alilohkot käyttävät kättelyprotokollaa toimintansa tahdistamiseen. Asynkronisten piirien suunnittelu on huomattavasti vaikeampaa, mutta toisaalta niiden suorituskyky on parempi ja tehon kulutus pienempi


title: Digitaalipiirit

text: Piirien toimintaa tutkitaan ja suunnitellaan Boolen algebran avulla. Yksinkertaisen digitaalipiirin toiminnallisuus voidaan esittää totuustauluna, jossa on listattu kaikki sisääntulosignaalien mahdolliset kombinaatiot ja niitä vastaavat lähdöt. Mikäli piiri on sekventiaalinen, eli sen seuraava tila riippuu sisääntulojen lisäksi piirin edellisestä tilasta, voidaan piirin toiminta esittää tilakoneena, joka edelleen voidaan muuntaa totuustauluksi. Totuustaulusta voidaan johtaa loogisista operaatioista (AND, OR, yms.) muodostuvat lausekkeet lähdöille käyttämällä esimerkiksi Karnaugh’n karttaa, kun lähtöjen lukumäärä on pieni.


title: Digitaalipiirit

text: Nämä lausekkeet ovat toteutettavissa fyysisesti loogisilla porteilla, jotka nykyään koostuvat tyypillisesti muutamasta mikropiirillä olevasta transistorista. Monimutkaisia digitaalipiirejä voidaan suunnitella ja simuloida esimerkiksi tietokoneavusteisilla suunnittelutyökaluilla (CAD), tai nostaa abstraktiotasoa käyttämällä laitteistokuvauskieliä joilla piirin toiminnalle voidaan antaa formaali tietokoneohjelmaa muistuttava kuvaus. Laitteistokuvauskielellä kirjoitettua mallia voidaan usein hyödyntää logiikkasynteesissä, joka nopeuttaa ja helpottaa valmistusprosessia siirtämällä suuren osan työstä tietokoneohjelmalle (ns. synteesityökalu).


title: Digitaalipiirit

text: Digitaalipiiri toteutetaan nykyään fyysisesti yleensä joko valmistamalla mikropiiri (usein ns. sovelluskohtainen mikropiiri (ASIC)) tai käyttämällä ohjelmoitavaa logiikkapiiriä kuten FPGA-piiriä. Yksinkertainen digitaalipiiri on mahdollista myös rakentaa palakomponenteista. Piirit voivat olla joko bipolaarisia (TTL-) tai MOS-piirejä (CMOS).


title: Digitaalipiirit

text: Digitaalipiirien rakenneosia ovat:


title: Harald Andersén -kilpailu

text: Harald Andersén -kilpailu ("The International Harald Andersén Chamber Choir Competition") on Helsingissä joka kolmas vuosi järjestettävä kansainvälinen kamarikuorojen kilpailu. Suomalaisen kuoronjohtajan ja kuoromusiikin uudistajan Harald Andersénin (1919–2001) mukaan nimetty, sekä amatööri- että ammattilaiskuoroille avoin kilpailu järjestettiin ensimmäisen kerran elokuussa 2003.


title: Robert Harmon

text: Robert Harmon on yhdysvaltalainen elokuvaohjaaja. Hänen ensimmäinen pitkä elokuvansa "Liftari" (1986) ei julkaisuaikanaan ollut hitti, mutta on saavuttanut sittemmin kulttisuosion. Harmonin seuraavaa ohjaustyötä saatiin odottaa vuoteen 1991 asti, jolloin uransa pohjalla olleen John Travoltan tähdittämä "Tender" julkaistiin. Kaksi vuotta myöhemmin "Ei pakopaikkaa" osoittautui Harmonin suurimmaksi menestykseksi taloudellisesti; elokuva tuotti yli 50 miljoonaa dollaria.


title: Robert Harmon

text: Vuonna 1996 Harmon ohjasi televisioon "Gotti"-elokuvan, joka sai kuusi Emmy-ehdokkuutta ja yhden -voiton. Vuonna 2002 hän ohjasi yhdessä Rick Botan kanssa Wes Cravenin tuottaman kauhuelokuvan "They". Seuraavana vuonna valmistui "Highwaymen", joka osoittautui hitiksi videolevityksessä päätähti James Caviezelin noustua tähdeksi seuraavana vuonna. Seuraavana vuonna valmistunut televisioelokuva "Ike: Countdown to D-Day" sai kuusi Emmy-ehdokkuutta. Viime vuodet Harmon on ohjannut TV-elokuvia tähtenään Tom Selleck.


title: Afganistanin kansallislaulu

text: Afganistanin kansallislaulu (paštun kielellä Da Melli Souroud; laululla ei toistaiseksi ole muuta virallista nimeä) on vuodesta 2006 Afganistanin uusi kansallislaulu. Laulun on sanoittanut Abdul Bari Jahani ja säveltänyt Babrak Wasa. Sekä laulun säveltäjä että sanoittaja elävät ulkomailla, jonne he joutuivat pakenemaan maan epävakaita oloja.


title: Afganistanin kansallislaulu

text: Vuonna 2004 säädetty Afganistanin uusi, taliban-hallinnon jälkeinen perustuslaki määräsi, että maalle on laadittava uusi kansallislaulu. Perustuslaki määräsi, että laulun on tuotava esiin maan uusi, vapaa aikausi. Laulu oli määrä kirjoittaa maan valtakielellä paštulla, sen oli määrä sisältää mainita maan eri kansallisuusryhmät ja sen tuli sisältää myös islamin uskontunnustus "Allahu Akhbar" (). Uuden kansallislaulun laatimiseksi julistettiin kilpailu, jonka Jahani ja Wasa voittivat.


title: Afganistanin kansallislaulu

text: Uutta kansallislaulua on jo ehditty kritisoida. Perustuslain määräyksen, jonka mukaan laulun kielen on oltava paštu, on katsottu syrjivän maan muita kieliryhmiä. On valitettu, etteivät laulussa mainitut kansallisuusryhmät siltikään edusta Afganistanin koko kansallista monimuotoisuutta. Jotkut muslimit ovat lisäksi pitäneet pahana sitä, että laulu sisältää tunnustuksen "Allahu akhbar". Se on uskonnollinen tunnustus, joka kaikkien mielestä ei sovi lauluun.


title: Afganistanin kansallislaulu

text: Afganistanin aiempi kansallislaulu oli myös samanniminen. Se oli käytössä vuodesta 1978 talibanien valtaantuloon asti, jolloin se kiellettiin, ja jälleen vuosina 2002–2006. Sanat aiemmalle kansallislaululle kirjoitti Suleiman Laeq, ja sävellys oli Ustad Salim Sarmastin käsialaa.


title: Peter Hyams

text: Peter Hyams (s. 26. heinäkuuta 1943 New York, Yhdysvallat) on yhdysvaltalainen elokuvaohjaaja, -kirjoittaja ja -kuvaaja.


title: Peter Hyams

text: Hyamsin ohjaajaura alkoi lukuisten muiden tapaan televisioelokuvien parissa. Ohjattuaan kaksi televisioelokuvaa, hän sai ohjattavakseen teatterilevitykseen "Suoraan rysän päältä" (1974). Seuraavana vuonna hän sai ohjattavakseen "Urkkijan", jonka pääosissa nähtiin Michael Caine ja Natalie Wood. Läpimurtonsa Hyams teki "Capricorn yksi" -tieteiselokuvan myötä vuonna 1978.


title: Peter Hyams

text: Hyamsin seuraavan ohjaustyön "Muistojen katu" (1979) pääosassa nähtiin Harrison Ford. Sean Conneryn hän sai ohjattavakseen vuonna 1981 valmistuneen tieteiselokuvan "Operaatio Outlandin" myötä. Kaksi vuotta myöhemmin valmistuneen "Päiväsi ovat luetut" pääosassa nähtiin Michael Douglas. Vuonna 1984 hän tuotti ja ohjasi "2010"-tieteiselokuvan, joka sai viisi Oscar-ehdokkuutta. 1980-luvulla valmistuivat vielä "Kaupungin nopeimmat kytät" (1986) ja Conneryn tähdittämä "Rikospaikkana Presidio" (1988).


title: Peter Hyams

text: 1990-luvulla Hyamsin ura oli jo laskussa: "Lähellä kuolemaa" pääosassaan Gene Hackman tuotti vain 10 miljoonaa dollaria. Paremmin ei menestynyt myöskään komedia "TV-terroria" (1992). Paluun taloudellisesti kannattavien ohjaajien joukkoon Hyams teki Jean-Claude Van Damme -tieteiselokuvan "Timecop" myötä vuonna 1994. Elokuva tuotti yli 100 miljoonaa dollaria, minkä seurauksena Hyams teki Van Dammen kanssa vielä elokuvan "Äkkikuolema" (1995), joka tuotti yli 64 miljoonaa dollaria. Vuoden 1997 kauhuelokuva "The Relic" tuotti 33 miljoonaa dollaria. Vuosikymmenen menestyneimmäksi Hyams-elokuvaksi nousi Arnold Schwarzeneggerin tähdittämä toimintaelokuva "End of Days" (1999), joka tuotti 211 miljoonaa dollaria.


title: Peter Hyams

text: Uusi vuosituhat alkoi Hyamsin osalta heikosti. "Muskettisoturi" (2001) ei saanut mairittelevia arvosteluja, ja taloudellinen menestys jäi 34 miljoonaan dollariin. Vuonna 2002 Hyamsin oli tarkoitus ohjata jännityselokuva "Mindhunters", mutta hän jättäytyi projektista pois, jolloin puikkoihin astui Renny Harlin. Harlin puolestaan työsti tieteiselokuvaa "A Sound of Thunder" (2005), jonka Hyams otti ohjattavakseen. 80 miljoonan dollarin tuotanto sai vain 10 miljoonan dollarin lipputulot ja murska-arvostelut. Samana vuonna Hyams ohjasi yhden jakson "Kynnys tuntemattomaan" -televisiosarjassa. Hyams ohjasi ja käsikirjoitti seuraavan kerran vuonna 2009 ensi-iltansa saaneen Jesse Metcalfen ja Michael Douglasin tähdittämän "Väärän alibin". Elokuva menestyi vielä huonommin kuin hänen aikaisemmat ohjauksensa. Elokuva tuotti Yhdysvalloissa vain hieman yli 32 tuhatta dollaria, kun taas Yhdysvaltain ulkopuolella se tuotti yhteensä hieman yli neljä miljoonaa dollaria.


title: Peter Hyams

text: Helmikuussa 2012 Hyams ilmoitettiin palaavan tekemään yhteistyötä Jean-Claude Van Dammen kanssa, kun VVS Films ilmoitti toimivansa "Enemies Closer" -elokuvan levittäjänä.


title: Peter Hyams

text: Normaalisti ohjaajalla on kädet täynnä töitä ohjaamisen kanssa, ja kuvauksen hoitaa joku muu ammattitaitoinen henkilö. Hyams on kuitenkin itse kuvannut (director of photography) peräti 11 ohjaustaan, joista mainittakoon "Avaruusseikkailu 2010", "Kaupungin nopeimmat kytät", "Rikospaikkana Presidio", "Lähellä kuolemaa" ja "A Sound of Thunder".


title: Poljarnyje Zori

text: Poljarnyje Zori () on kaupunki ja kaupunkipiirikunta Luoteis-Venäjän Murmanskin alueella, sisämaassa Kuolan niemimaan länsiosassa. Se sijaitsee Nivajoen rannalla pari kilometriä Imandrajärvestä alavirtaan, Pinozero-järven rannalla. Poljarnyje Zori on Muurmannin radan ja Kuolan valtatien varrella.


title: Poljarnyje Zori

text: Poljarnyje Zorin tärkein työnantaja on Kuolan ydinvoimalaitos, joka sijaitsee keskustasta noin 15 km pohjoiseen Imandrajärven rannalla. Paikkakunta sai alkunsa 1968, kun ydinvoimalaa alettiin rakentaa. Kaupunkioikeudet se sai 1991.


title: Poljarnyje Zori

text: Poljarnyjen Zorin lähellä oleva ja siihen nykyään kuuluva Haapalahden eli Afrikandan taajama sai rautatieaseman jo 1932. Afrikanda sai aikanaan nimensä siitä, että siellä kesäisin ajateltiin olevan yhtä kuumaa kuin Afrikassa.


title: Poljarnyje Zori

text: Paikallishallinnossa Poljarnyje Zori on Murmanskin alueen alainen kaupunkipiirikunta. Kaupunkipiirin väestöstä (17 641 as., 2010 väestönlaskenta) enemmistö asuu Poljarnyje Zorin kaupungissa (15 096 as.) ja pieni osa maaseutukylissä (2 545 as.).


title: Poljarnyje Zori

text: Poljarnyje Zorin kaupunkipiirikunnan alueeseen kuuluvat seuraavat asutukset:


title: Poljarnyje Zori

text: Poljarnyje Zorin suomalainen ystävyyskunta on Muonio.


title: Identiteetin hallinta

text: Identiteetinhallinta tarkoittaa tietoturvallisuudessa käyttäjätietokannan ja todennuksen hallintaa. Tällöin esimerkiksi sähköisessä kaupankäynnissä puhutaan identiteettivarkauksista, jos joku pääsee järjestelmään esiintyen toisena. Sähköinen identiteetti on käyttäjän, sovelluksen, laitteen, palvelun tai säännöstön ominaisuus näiden toimiessa sähköisissä tietovälineissä kuten tietoverkoissa. Sähköinen Identiteetti (SID) on pakollinen tunniste yksilöityjen tai personoitujen verkkopalveluiden tarjoamisessa tai käyttämisessä. Laajasti tämä tarkoittaa kaikkien verkotettujen palveluiden käyttämistä ja suppeasti vain kirjautumista eli autentikointia. SID on termi, jolla viitataan laajaan viitekehykseen.


title: Stanisław Leszczyński

text: Stanisław Leszczyński (20. lokakuuta 1677 – 23. helmikuuta 1766) oli Puola-Liettuan kuningas Stanislaus I ja Lothringenin () herttua.


title: Stanisław Leszczyński

text: Leszczyński oli Poznańin voivodin Rafał Leszczyńskin poika. Hän syntyi Lwówissa 1677 ja nai Katarzyna Opalińskan. Heidän tyttärestään Mariasta tuli Ranskan kuningas Ludvig XV:n vaimo. Vuonna 1697 valtiollisessa virassaan juomanlaskijana hän vahvisti August II Väkevän valinnan Puolan kuninkaaksi.


title: Stanisław Leszczyński

text: Vuonna 1703 hän liittyi Sapiehan suvun kanssa ruotsalaisen kullan avulla Augustia vastaan. Seuraavana vuonna Ruotsin kuningas Kaarle XII valitsi Stanisław Leszczyńskin August II:n seuraajaksi. Lahjonnan ja armeijansa avulla Kaarle varmisti Leszczyńskin valinnan kuninkaaksi vapaalla vaalilla vain muutamien linnanherrojen ja herrasmiesten kokouksessa 2. heinäkuuta 1704. Vaikka Leszczyński joutuikin välillä hakemaan turvaa ruotsalaisten leiristä Augustin armeijan palattua, hänet kruunattiin 24. syyskuuta 1705. Kaarle itse toimitti uuden kruunun ja valtikan Augustin Saksiin viemän tilalle. Ensimmäisenä päätöksenään uusi kuningas vahvisti Ruotsin ja Puolan liiton Venäjää vastaan.


title: Stanisław Leszczyński

text: Pultavan taistelun jälkeen 1709 Leszczyński vetäytyi Ruotsin joukkojen kanssa Ruotsin Pommeriin, jossa hän luopui kruunusta, mutta piti arvonimensä vastineeksi pienestä ruhtinaskunnasta Zweibrückenissa. Myöhemmin hän asui Wissembourgissa Elsassissa ja hänen tyttärensä päästyä Ranskan Ludvig XV:n vaimoksi Château de Chambordissa.


title: Stanisław Leszczyński

text: Ludvig XV tuki Leszczyńskin vaatimusta Puolan valtaistuimesta August II:n kuoltua 1733, mikä johti Puolan perimyssotaan. Syyskuussa 1733 hän saapui Varsovaan ja hänet valittiin vastalauseista huolimatta kuninkaaksi. Venäjä tuki kuninkaaksi saksilaista Fredrik Augustia, joka oli heidän itävaltalaisen liittolaisensa tukija. Kesäkuussa 1734 Venäjän 20 000 miehen armeija Peter de Lacyn komennossa nosti Fredrik Augustin kuninkaaksi (nimellä August III) Varsovassa ja piiritti entisen kuninkaan Danzigiin, jonne tämä oli linnoittautunut odottamaan liittolaisiaan Ranskasta ja Ruotsista. Ranskan avusta huolimatta kaupunki antautui 30. kesäkuuta kestettyään 135 päivää piiritystä.


title: Stanisław Leszczyński

text: Stanisław Leszczyński oli paennut kaksi päivää aiemmin talonpojaksi naamioituneena ja ilmestyi Königsbergissä, missä vaati Ranskaa hyökkäämään Saksiin. Myös Ukrainassa kreivi Nicholas Potocki kokosi 50 000 miestä Leszczyńskin puolesta.


title: Stanisław Leszczyński

text: 26. tammikuuta 1736 Leszczyński luopui taas kruunusta, mutta sai vastineeksi Lothringenin herttuakunnan, joka sopimuksen mukaan palasi Ranskalle hänen kuolemansa jälkeen (1766). Hän asettui Lunévilleen, jossa omistautui tieteelle ja filantropialle.


title: Varsovan rautatieasema (Hatsina)

text: Hatsinan Varsovan rautatieasema () on yksi Hatsinan rautatieasemista. Se sijaitsee Pietarista etelälounaaseen Lugaan, Pihkovaan, Daugavpilsiin, Vilnaan, Hrodnaan ja edelleen Varsovaan vievän vanhan Pietari–Varsova-radan varrella. Maantieteellisesti Hatsinan Varsovan asema sijaitsee noin kaksi kilometriä Hatsinan palatsin ja sen eteläpuolella sijaitsevan Hatsinan Baltian aseman kaakkoispuolella.


title: Varsovan rautatieasema (Hatsina)

text: Hatsinan Varsovan asemalle liikennöi kolmisenkymmentä lähiliikenteen junavuoroa päivittäin Pietarin Baltian asemalta; muun muassa Luga-1:n ja Siverskajan asemille ajavat lähijunat pysähtyvät Hatsinan Varsovan asemalla. Samaa rataa kulkee myös pikajunia, jotka eivät kuitenkaan pysähdy asemalla.


title: Varsovan rautatieasema (Hatsina)

text: Asema avattiin liikenteelle jo 1. marraskuuta 1853, jolloin käynnistyi Pietarin ja Hatsinan välinen junaliikenne. Arkkitehti Pjotr Onufrijevitš Salmonovitšin (Пётр Онуфриевич Сальмонович, 1833-1898) suunnittelema asemarakennus valmistui vuonna 1858. Se on muodoltaan pitkulainen ja sen arkkitehtonisesti hallitsevana piirteenä ovat lukuisat kaari-ikkunat ja -ovet. Läpikulkukäytävä erottaa tsaarin osaston lipputoimistosta sekä ensimmäisen, toisen ja kolmannen luokan odotushuoneista. Vuonna 1888 matkustajalaiturien päälle rakennettiin insinööri Feliks Jasinskin (Феликс Ясинский) suunnittelema metallikatos. Vuonna 1895 asema sai sähkövalaistuksen.


title: Didier Deschamps

text: Didier Claude Deschamps (s. 15. lokakuuta 1968 Bayonne, Akvitanian hallintoalue, Ranska) on ranskalainen jalkapallovalmentaja ja entinen puolustava keskikenttäpelaaja. Heinäkuusta 2012 lähtien hän on toiminut Ranskan maajoukkueen päävalmentajana.


title: Didier Deschamps

text: Pelaajaurallaan puolustavana keskikenttämiehenä viihtynyt Deschamps edusti Nantesia, Marseillea, Bordeaux'ta, Juventusta, Chelseaa ja Valenciaa. Hän saavutti urallaan muun muassa kaksi Ranskan mestaruutta, kolme Italian mestaruutta, kaksi Mestarien liigan voittoa, Intercontinental Cupin voiton ja FA Cupin voiton.


title: Didier Deschamps

text: Ranskan maajoukkueessa Deschamps pelasi 103 ottelua ja teki niissä neljä maalia. Hän edusti Ranskaa MM-kisoissa vuonna 1998 sekä EM-kisoissa vuosina 1992, 1996 ja 2000. Deschamps toimi Ranskan kapteenina maan voittaessa mestaruuden vuoden 1998 MM-kotikisoissa ja vuoden 2000 EM-kisoissa.


title: Didier Deschamps

text: Kansainväliset kilpailutRanskaItaliaEnglantiDeschamps lopetti pelaajauransa vuonna 2001 ja ryhtyi samana vuonna AS Monacon päävalmentajaksi. Hän johti Monacon Mestarien liigan finaaliin vuonna 2004, mutta erosi tehtävästään seuraavana vuonna. Juventuksen päävalmentajaksi Deschamps nimitettiin kesällä 2006. Hän johdatti Serie B:hen kabinettipäätöksellä pudotetun Juventuksen sarjan voittoon ja liiganousuun, mutta erosi tehtävästään kauden päätyttyä.


title: Didier Deschamps

text: Juventuksesta lähtönsä jälkeen Deschamps oli useiden siirtohuhujen kohteena. Toukokuussa 2009 Deschamps allekirjoitti vihdoin uuden valmennussopimuksen ja siirtyi kesällä 2009 Olympique de Marseillen peräsimeen. Deschampsin johdolla Marseille lähti kauteen 2009–2010 taistelemaan mestaruudesta. Seuran 17 vuotta kestänyt kausi ilman pokaalia päättyi lopulta maaliskuun lopussa, kun Deschamps johdatti joukkueen Coupe de la Liguen voittoon. Ensimmäistä kertaa loppuottelussa esiintynyt Marseille kaatoi FC Girondins de Bordeaux'n 3–1. Lopullisesti kauden kruunasi liigamestaruuden varmistuminen kaksi kierrosta ennen sarjan loppua. Mestaruus oli Marseillen ensimmäinen sitten kauden 1991–1992, jolloin Deschamps oli juhlimassa sitä pelaajana.


title: Didier Deschamps

text: Kaudella 2010–2011 Olympique Marseille jatkoi hyviä esityksiään Deschampsin alaisuudessa. Mestarien liigassa Marseille eteni alkulohkostaan jatkoon, mutta tie katkesi ensimmäisellä pudotuspelikierroksella Manchester Unitedia vastaan. Avausottelu päättyi 0–0, mutta Old Traffordilla tuli tappio 2–1. Deschamps luotsasi OM:n toistamiseen Coupe de la Liguen mestaruuteen, kun finaalissa kaatui Montpellier HSC 1–0. Keväällä 2011 Deschampsin ja OM:n seurajohdon kerrottiin ajautuneen erimielisyyksiin seuran kehittämisestä. Liigamestaruuden karattua Lille OSC:lle kasvoivat huhut Deschampsin siirtymisestä AS Roman tai Chelsean peräsimeen. Kesäkuun alussa Deschamps kuitenkin katkaisi huhuilta siivet allekirjoitettuaan kesään 2014 ulottuvan kaksivuotisen jatkosopimuksen OM:n kanssa.


title: Didier Deschamps

text: Kaudella 2011–2012 Marseille pelasi kehnon liigakauden ja putosi jo syksyllä kauas mestaruuskamppailusta. Mestarien liigassa joukkue taisteli tiensä jatkoon alkulohkosta ja pudotti ensimmäisellä pudotuspelikierroksella Internazionalen, mutta puolivälierissä FC Bayern München oli parempi yhteismaalein 4–0. Synkkään kauteen lohdutusta toi seuran kolmas perättäinen Coupe de la Liguen mestaruus, kun Olympique Lyonnais kaatui finaalissa 1–0.


title: Didier Deschamps

text: Kesäkuussa 2012 Deschamps kertoi olevansa valmis jättämään Marseillen päävalmentajuuden kehnon kauden jälkeen. Deschampsin mukaan olosuhteet seurassa ovat sellaiset, ettei hänen jatkonsa palvele kummankaan osapuolen etuja. Deschampsin ja Marseillen seurajohdon väliset keskustelut päättyivät tuloksettomina 30. kesäkuuta ja niitä on tarkoitus jatkaa uudelleen 2. heinäkuuta. Suurimmat kiistat koskevat rahan käyttöä: Deschamps haluaisi käyttöönsä suuremman pelaajabudjetin, jota seuran omistaja Marghareta Louis-Dreyfus ei ole valmis antamaan. Lisäksi Deschampsilla on erimielisyyksiä urheilutoimenjohtaja José Anigo kanssa. Lopulta Marseille ilmoitti 1. heinäkuuta, ettei Deschamps jatka seuran päävalmentajana.


title: Didier Deschamps

text: Deschampsin jätettyä Marseille, huhut hänen siirtymisestään Ranskan maajoukkueen päävalmentajaksi alkoivat. Deschamps kieltäytyi jo kerran tehtävästä, mutta lopulta hän teki sopimuksen maan jalkapalloliiton kanssa 9. elokuuta. Deschampsin johdolla Ranska pelasi vaikeat karsinnat MM-kisoihin 2014. Deschamps sai paljon kritiikkiä joukkueen aneemisista esityksistä ja erityisesti maalinteko-ongelmista. Syksyn 2013 aikana joukkue alkoi löytää peli-ilon ja kukisti esimerkiksi Australian 6–0 ja MM-karsinnoissa Suomen 3–0. Lopulta Ranska sijoittui karsintalohkonsa kakkoseksi ja pelasi jatkokarsinnoissa Ukrainaa vastaan. Ensimmäinen osaottelu päättyi katastrofaaliseen 0–2 tappioon Kiovassa. Ranska nousi kuitenkin sillasta ja voitti kotonaan 3–0 edeten näin viidettä kertaa perättäin MM-lopputurnaukseen. Karsintojen jälkeen Ranskan jalkapalloliitto teki Deschampsin kanssa vuoteen 2016 ulottuvan jatkosopimuksen.


title: Didier Deschamps

text: MM-kisoissa 2014 Ranska voitti alkulohkonsa kaatamalla Hondurasin ja Sveitsin selvin lukemin. Pudotuspeleissä Ranska kaatoi Nigerian 2–0, mutta joutui puolivälierissä taipumaan tiukan taistelun jälkeen sittemmin maailmanmestaruuden voittaneelle Saksalle 1–0. Deschamps jatkoi MM-lopputurnauksen jälkeen päävalmentajana EM-lopputurnaukseen 2016. Kotikisoissaan Ranska voitti alkulohkonsa ja pudotti pudotuspeleissä Irlannin, Islannin ja Saksan edeten loppuotteluun. Finaalissa Deschamps ja Ranska kokivat kuitenkin suuren pettymyksen, kun Portugali voitti historiansa ensimmäisen Euroopan mestaruuden jatkoajalla.


title: Didier Deschamps

text: Deschamps jatkoi Ranskan valmentajana ja luotsasi "Les Bleusin" MM-lopputurnaukseen 2018. Ranska hävisi karsinnoissa vain yhden ottelun ja voitti karsintalohkonsa. Lokakuussa 2017 Deschamps allekirjoitti Ranskan jalkapalloliiton kanssa vuoteen 2020 ulottuvan jatkosopimuksen. Deschamps sai ennen lopputurnausta kovaa kritiikkiä osakseen pelaajavalinnoistaan jättämällä esimerkiksi Karim Benzeman, Alexandre Lacazetten ja Anthony Martialin ulos kisoista. Kisojen alettua kritiikkiä tuli peliesityksistä, vaikka Ranska etenikin alkulohkostaan jatkoon häviämättä otteluakaan. Deschamps antoi tulosten puhua puolestaan ja pudotuspeleissä Ranska hurmasi erityisesti Kylian Mbappén esityksillä. Ranska raivasi tieltään Argentiinan, Uruguayn ja Belgian matkalla loppuotteluun. Finaalissa Ranska otti toisen maailmanmestaruutensa voitettuaan Kroatian 4–2. Deschampsista tuli Mário Zagallon ja Franz Beckenbauerin lisäksi kolmas henkilö, joka on voittanut maailmanmestaruuden sekä pelaajana että valmentajana.Deschamps on naimisissa ja hänellä on yksi poika, Dylan.


title: Michelle Williams (laulaja)

text: Tenitra Michelle Williams (s. 23. heinäkuuta 1980 Rockford, Illinois) on yhdysvaltalainen R&B- ja poplaulaja. Hän on tunnettu Destiny’s Child -yhtyeen jäsenenä. Hän on myös gospellaulaja ja Broadway-näyttelijä. Hän on voittanut kolme Grammy-palkintoa Destiny’s Childissa.


title: Michelle Williams (laulaja)

text: Kristillisessä perheessä kasvaneena Williams oppi laulamaan kirkkonsa kuorossa. Myöhemmin hän lauloi United Harmony -nimisessä kvartetissa siskonsa Cameronin kanssa. Valmistuttuaan Auburn High Schoolista hän suoritti rikosoikeuden tutkinnon Illinois State Universityssa samalla, kun lauloi taustoja R&B-tähti Monicalle. Niihin aikoihin hän pääsi päämääräänsä ja sai mahdollisuuden tulla osaksi sitä, mikä pian oli globaalina ilmiönä tunnettu Destiny’s Child.


title: Michelle Williams (laulaja)

text:
"Survivor"-albumin julkaisun ja promootion jälkeen Williamsista tuli ensimmäinen jäsen, joka julkaisi soolostudioalbumin. Gospelalbumi "Heart to Yours" nousi ykköseksi Billboard Gospel -listalla ja siitä tuli vuoden 2002 myydyin gospelalbumi, tehden hänestä Destiny’s Childin jäsenistä ensimmäisen siinä onnistuneen. Sen jälkeen hän breikkasi läpi näyttelemisessä pääroolissaan Broadway-hitti Aidassa paikatessaan R&B-laulaja Toni Braxtonia.
Debyyttinsä menestystä seuraten Williams julkaisi vuonna 2004 toisen albuminsa "Do You Know", josta irrotettiin singleksi Destiny’s Childin samanniminen gospelraita. Albumi ei menestynyt yhtä hyvin kuin hänen debyyttinsä, mutta ylsi toiseksi Hot Christian Contemporary Album -listalla ja kolmanneksi Billboard Gospel -listalla.
"Do You Know’n" vaisumpi esitys saattoi olla syynä joidenkin hartaiden kristillisten ryhmien kasvavalle kritiikille Williamsia kohtaan, koska nämä eivät pitäneet siitä, että hän oli sekä osallistuva sooloartisti gospelmusiikissa että R&B artisti osana maailmanlaajuisesti menestyvää maallista Destiny’s Childia. Williamsin toinen albumi oli myös tuotettu enemmän R&B-sävyisillä rytmeillä ja vahvemmilla sanoituksilla.


title: Michelle Williams (laulaja)

text:
Syyskuussa 2005 hän allekirjoitti sopimuksen tukea vaatemerkki The Gapia ja esiintyä sen mainoksissa, joissa hän esiintyi yhdessä muiden musiikkitähtien, kuten Joss Stonen, John Legendin ja Alanis Morissetten kanssa.
Williams teki myös tv-debyyttinsä helmikuussa 2006 UPN:n suositussa komediassa "Half&Half", missä hän näytteli levy-yhtiön johtaja Naomia, joka oli HIV-positiivinen. Hän esiintyi kolmessa jaksossa.
20. helmikuuta 2006 Women’s National Basketball Association eli Yhdysvaltain naiskoripalloliiga ilmoitti, että Williams on Chicago Sky -joukkueen vähemmistöosakas. Lisäksi hänen managerinsa Matthew Knowles on myös Skyn osaomistaja.
2. huhtikuuta Williams avasi painin World Wrestling Entertainmentin vuosittaisen “pay-per-view” Wrestlemanian laulamalla America the Beautiful.
29. elokuuta 2006 Williams esiintyi Celebrity Duetsin ensiesityksessä Celebrity laulajana yhdessä näyttelijöiden kanssa, jotka olivat miltei amatöörilaulajia. Hän lauloi I Knew You Were Waiting Alfonso Ribeiron kanssa ja Say My Name Jai Rodriguezin kanssa. Williams kertoi kärsivänsä mielenterveysongelmista vuonna 2017 ja hän hakeutui hoitoon vuonna 2018 niiden johdosta.


title: Michelle Williams (laulaja)

text: Williamsilta on tulossa neljäs sooloalbumi. Michele ilmoitti twitterissä albumin tulevan vuonna 2011. Albumin nimeä ei ole vielä julkistettu. Levy tulee olemaan R&B:tä, mutta levylle tulee myös popkappaleita. Levyllä tulee olemaan vaikutteita muun muassa Katy Perryn musiikista.


title: Michelle Williams (laulaja)

text:
Vuonna 2001 Williamslahjoitti 100 000 dollaria kirkolleen St. Paulin Jumalan Kirkolle Rockfordiin, Illinoisiin saadakseen kirkon koulun, St. Paul Academyn kunnostuksen valmiiksi. Hänen setänsä Bishop James E. Washington on kirkon kirkkoherra.
David Foster, Amy Foster-Gillies ja Beyoncé Knowles kirjoittivat Destiny’s Childin viimeisen singlen Stand Up For Love hymniksi Maailman lastenpäivälle.
Destiny’s Child antoi äänensä ja tukensa maailmanlaajuisena lähettiläänä vuoden 2005 ohjelmassa. Tässä roolissa Beyoncé Knowles, Kelly Rowland ja Michelle Williams vierailivat Ronald McDonald -taloissa ympäri maailmaa Destiny Fulfilled... and Lovin’ It -maailmankiertueellaan ja lahjoittivat osan Pohjois-Amerikan lipputuloistaan Ronald McDonald Talot -säätiölle.


title: Idiomi

text: Idiomi ( 'luonteenomainen ilmaisu') on ilmaus, jonka alkuperäismerkitys on monissa tapauksissa metaforisen eli vertauskuvallisen käytön kautta sumentunut ja jolle erityisesti on muotoutunut uusi itsenäinen merkitys. Idiomin määrittely yksiselitteisesti on vaikeaa, koska usein raja sen ja muiden kielellisten ilmiöiden kuten kollokaation, metaforan ja sananlaskun välillä on häilyvä. Tyypillisesti idiomi on kuitenkin vähintään kaksisanainen ilmaus, jonka merkitys ei käy selvästi ilmi siihen kuuluvien sanojen kirjallisesta tulkinnasta (esimerkiksi sanonta, että jokin asia on "kuuma peruna").


title: Idiomi

text: Syitä idiomien käyttöön voi olla useita: niiden avulla on mahdollista ilmaista erityisiä lisävivahteita, niitä voidaan käyttää kiertoilmauksina vaikeille asioille, ja usein yhdellä idiomilla voidaan ilmaista merkityksiä, joiden kirjaimelliseen selittämiseen kuluisi useampi virke.


title: Idiomi

text: Kieliä tutkittaessa voidaan huomata, että kenties ymmärrettävästäkin syystä idiomit kuvaavat usein tapahtumia, joihin liittyy selkeä tunnelataus. Niillä on siis affektiivinen sävy, ja kuten todettu, ne ovat usein kuvailevia. Assosiatiivisten sivumerkityksien vuoksi idiomien käyttöön saattaa liittyä myös halveksuntaa tai leikkisyyttä.


title: Idiomi

text: Osa idiomeista on täysin opaakkeja eli läpinäkymättömiä, mikä tarkoittaa sitä, ettei kokonaisuuden merkitys ole pääteltävissä ilmauksen yksittäisten sanojen merkityksistä. Tämä johtuu juuri vertauskuvallisesta käytöstä. Ilmauksia, joiden merkitys puolestaan on pääteltävissä osiensa perusteella, kutsutaan transparenteiksi eli läpinäkyviksi. Esimerkkinä läpinäkyvyydestä käy esimerkiksi se, että suomalaisellekin saattaa valjeta, mitä tarkoittaa kun englantilainen sanoo "jonkun jäävän kiinni verta kynsien alla", vaikka suomenkielinen vastine 'jäädä kiinni rysän päältä' ei vastaa rakenteeltaan englanninkielistä.


title: Idiomi

text: Idiomit ovat yleensä kieli- ja kulttuurisidonnaisia, joten vieraan kielen idiomeja voi olla vaikea ymmärtää. Idiomit eivät yleensä ole mielekkäästi käännettävissä sanasta sanaan, vaikka useissa kielipareissa onkin idiomeja, jotka ovat sanastoltaan ja merkitykseltään hyvinkin samanlaisia. Idiomeja lienee kaikissa kielissä, ja monet niistä juontavat juurensa todella kauaksi historiaan. Toisin kuin sananlaskut, jotka ovat kokonaisia virkkeitä tai puheenvuoroja, idiomit ovat tyypillisesti vain muutaman sanan sanaliittoja. Metaforan eli vertauskuvan ja idiomin raja puolestaan on melko häilyvä, sillä vallalla olevan ajatusmallin mukaan idiomi on vakiintunut metafora. Tällöin metaforan ja idiomin välille muodostuu jatkumo, jolla ilmaukset liikkuvat vakiintuessaan metaforapäästä idiomeiksi. Esimerkkejä alun perin metaforina olleista idiomeista lienee luontevinta etsiä erisnimiä sisältävistä idiomeista: "tehdä konoset" tarkoittaa oksentamista ja vakiintui yleiseen käyttöön mahdollisesti lehdistön tai urheiluselostajien edesauttamana sen jälkeen, kun kävelijä Valentin Kononen oksensi Helsingin EM-kisoissa urheilusuorituksensa aikana.


title: Idiomi

text: Vieraskieliset, vaikkapa englanninkieliset idiomit voivat olla suomalaiselle vaikeita ymmärtää, esimerkiksi:


title: Celebrity Duets

text: Celebrity Duets on yhdysvaltalainen tosi-tv-formaattiin perustuva laulukilpailu-televisio-ohjelma, jossa tähtilaulaja ja (yleensä, ei aina) musiikin ulkopuolelta tuleva julkkis esittävät dueton.


title: Maailman lastenpäivä

text: Maailman lastenpäivä on vuosittainen ympäri maailmaa 20. marraskuuta järjestettävä tapahtuma. Sen tarkoitus on nostaa tietoisuutta ja kerätä rahaa lasten asialle ympäri maailmaa. Kolmen viime vuoden aikana yli $50 miljoonaa on annettu avustukseksi Ronald McDonald Talot -säätiölle ja muille lasten organisaatiolle.


title: Maailman lastenpäivä

text: Päivämääräksi on valittu 20. marraskuuta, koska tuona päivänä vuonna 1959 YK hyväksyi lapsen oikeuksien julistuksen ja päivälleen 30 vuotta myöhemmin 1989 lapsen oikeuksien sopimuksen.


title: Giuseppe Bergomi

text: Giuseppe Bergomi (s. 22. joulukuuta 1963, Milano, Italia) on italialainen entinen jalkapalloilija, pelipaikaltaan puolustaja.


title: Giuseppe Bergomi

text: Bergomi edusti koko uransa seuratasolla milanolaisseura Internazionalea. Hän saavutti Interin riveissä yhden Italian mestaruuden, yhden Italian Cupin voiton ja kolme UEFA Cupin voittoa.


title: Giuseppe Bergomi

text: Italian maajoukkueessa Bergomi esiintyi 81 kertaa. Hän edusti Italiaa MM-kisoissa vuosina 1982, 1986, 1990 ja 1998 sekä EM-kisoissa vuonna 1988. Bergomi saavutti Italian paidassa MM-kultaa vuonna 1982 ja MM-pronssia vuonna 1990.


title: Giuseppe Bergomi

text: Maaliskuussa 2004 Pelé nimesi hänet FIFA 100:aan, eli luetteloon 125 parhaasta elävästä jalkapalloilijasta.


title: Ringo Lam

text: Ringo Lam Ling-Tung (; 8. joulukuuta 1955 Brittiläinen Hongkong – 29. joulukuuta 2018 Hongkong, Kiina) oli hongkongilainen elokuvatuottaja, -ohjaaja ja -käsikirjoittaja. Hänet tunnetaan erityisesti toimintaelokuvistaan.


title: Ringo Lam

text: Lam opiskeli elokuvaa Yorkin yliopistossa Torontossa, Kanadassa, mutta hän tuotti ensimmäiset ohjaustyönsä Hongkongissa. Ensimmäinen suurempaa huomiota saanut ohjaustyö oli "City on Fire" (1987), joka oli vaikuttamassa Quentin Tarantinon elokuvaan "Reservoir Dogs" (1992). "Reservoir Dogsissa" oli useampia kohtauksia, jotka olivat lähes suoraan "City on Firesta".


title: Ringo Lam

text: Lamin seuraava kansainvälinen menestys ilmestyi vuonna 1992, jolloin Jackie Chanin tähdittämä "Shuang long hui" keräsi Yhdysvalloissa lähes kymmenen miljoonan dollarin lipputulot. Ensimmäisen Hollywood-elokuvansa "Maximum Riskin" hän ohjasi vuonna 1996. Pääosassa nähtiin Jean-Claude Van Damme, ja lipputuloja kertyi yli 50 miljoonaa dollaria.


title: Ringo Lam

text: Van Damme nähtiin pääosissa myös kahdessa seuraavassa Lamin Hollywood-elokuvassa; "Replicant – tappajan kopio" (2001) ja "In Hell" (2003). Lamin oli tarkoitus ohjata Van Dammen elokuva "Wake of Death – täydellinen kosto" (2004), mutta jättäytyi hankkeesta pois. Niin ikään Van Dammen tähdittämä "Until Death – kosto tai kuolema" (2007) oli alun perin Lamin projekti, mutta hän jätti projektin taiteellisiin erimielisyyksiin vedoten.


title: Ringo Lam

text: Lam teki elokuvia Hollywoodin rinnalla myös Hongkongissa. Hän ilmaisi kuitenkin 2000-luvulla pettymyksensä hongkongilaisen elokuva-alan tilaan ja teki 2000-luvulla elokuvia enää harvakseltaan. "Triangle" oli hänen, Tsui Harkin ja Johnnie Ton ohjaama episodielokuva. Lamin viimeinen elokuvansa oli vuonna 2016 julkaistu "Sky on Fire".


title: Sheldon Lettich

text: Sheldon Lettich (s. 14. tammikuuta 1951) on yhdysvaltalainen elokuvaohjaaja ja -käsikirjoittaja.


title: Sheldon Lettich

text: Lettichin ensimmäinen filmattu käsikirjoitus oli "Stryker’s War" (1985), joka filmattiin vaatimattomalla 200 000 dollarin budjetilla. Seuraavaksi filmille päätyi Rick Rosenthalin ohjauksessa "Meidän miehemme Misha" (1987). Toimintaelokuvia seuraavaksi kynäillyt Lettich onnistui kirjoittamaan pari hittiä peräkkäin; Jean-Claude Van Dammen tähdittämät "Bloodsport" (1988), "Lionheart – Liian kova kuolemaan" (1990), "Kaksoisisku" (1991), sekä "Legioonalainen" (1998). Myös Sylvester Stallonen tähdittämä "Rambo – taistelija 3" (1988) oli suuri hitti.


title: Sheldon Lettich

text: Van Dammen tähdittämät "Lionheart – liian kova kuolemaan" (1990), "Kaksoisisku" (1991), "The Order" (2001) sekä "The Hard Cops" (2006) ovat Lettichin menestyneimmät ohjaustyöt.


title: Terrence Malick

text: Terrence Frederick Malick (salanimi: "David Whitney"; s. 30. marraskuuta 1943 Ottawa, Illinois t. Waco, Texas Yhdysvallat) on yhdysvaltalainen elokuvaohjaaja ja -käsikirjoittaja. Hän on ohjannut 1970-luvulla alkaneen uransa aikana vain kuusi elokuvaa, mutta hänet tunnetaan runollisesta ja filosofisesta tyylistään. Malick piti toisen elokuvansa, kehutun "Onnellisten ajan" (1978) jälkeen lähes 20 vuoden tauon, kunnes ohjasi "Veteen piirretyn viivan" (1998). Malick on uransa aikana ollut kolmesti Oscar-ehdokkaana ja voittanut kerran Cannesin elokuvajuhlien parhaan ohjaajan palkinnon.


title: Terrence Malick

text: Malick syntyi 1943 joko Illinoisin Ottawassa tai Texasin Wacossa ja kasvoi Texasissa ja Oklahomassa. Malick opiskeli filosofiaa Stanley Cavellin johdolla Harvardin yliopistossa. Hän valmistui 1965 ja jatkoi opintojaan Rhodes-stipendiaattina Oxfordin yliopiston Magdalen Collegessa. Siellä hänen piti kirjoittaa väitöskirjansa, joka olisi käsitellyt Kierkegaardin, Heideggerin ja Wittgensteinin maailmankuvia. Työn ohjaaja Gilbert Ryle ei pitänyt aiheesta, ja Malick palasi Yhdysvaltoihin ennen kuin sai väitöskirjansa valmiiksi.


title: Terrence Malick

text: Yhdysvalloissa Malick työskenteli freelancetoimittajana ja kirjoitti artikkeleita muun muassa Lifeen ja The New Yorkeriin. Hän opetti myös hetken fenomenologiaa Massachusetts Institute of Technologyssä Hubert Dreyfusin sijaisena. Malick julkaisi 1969 käännöksensä Martin Heideggerin kirjoituksesta "Vom Wesen des Grundes". Malick aloitti samana vuonna opiskelut American Film Instituten Center for Advanced Film Studiesissa, josta hän valmistui 1971. Malick ohjasi opiskeluaikana lyhytelokuvan "Lanton Miles" ja rahoitti opintojaan tekemällä käsikirjoitusten korjauksia, joita hän teki muun muassa elokuviin "Likainen Harry" ja "Sähinää, se sanoi".


title: Terrence Malick

text: Malickin ensimmäinen varsinainen elokuvatyö oli Stuart Rosenbergin ohjaama "Lännen kovanaamat" (1972), jota hän oli käsikirjoittamassa. Hän aloitti 1972 kuvaamaan esikoisohjaustaan "Julma maa". Malick kieltäytyi elokuvastudioiden tarjouksista, hankki elokuvaa varten yksityistä rahoitusta ja kuvasi sen alle 350 000 dollarin budjetilla. Löyhästi Charles Starkweatherin ja Caril Ann Fugaten 1950-luvulla suorittamiin murhiin perustunut "Julma maa" sai ensi-iltansa syksyllä 1973 New Yorkin elokuvajuhlilla, jossa se sai paljon kehuja. Tämän jälkeen Warner Bros. otti elokuvan levitykseen.


title: Terrence Malick

text: Malick käsikirjoitti 1974 pseudonyymillä David Whitney Jack Starrettin elokuvan "The Gravy Train". Malickin seuraava oma elokuva oli "Onnellisten aika", jonka ensi-ilta oli vuonna 1978. Elokuva kuvasi päivätyöläisiä 1900-luvun alun Texasissa, ja se sai kriitikoilta vielä enemmän ylistystä kuin Malickin ensimmäinen elokuva. Elokuvan kuvaaja Néstor Almendros voitti parhaan kuvauksen Oscarin, ja Malick itse sai Cannesin elokuvajuhlien parhaan ohjaajan palkinnon.


title: Terrence Malick

text: Saatuaan "Onnellisten ajan" valmiiksi Malick muutti Pariisiin. Hän eli siellä erakkomaisesti eikä antanut kommentteja elokuvistaan eikä mahdollisista uusista projekteista. Malick ilmoitti 1997, lähes 20 vuotta edellisen elokuvansa jälkeen, tekevänsä James Jonesin romaaniin "Ohut punainen viiva" perustuvan elokuvan. Guadalcanalin taisteluun sijoittunut "Veteen piirretty viiva" oli filosofinen sotaelokuva, mutta se jäi ilmestymisvuonnaan 1998 toisen sotaelokuvan, Steven Spielbergin ohjaaman "Pelastakaa sotamies Ryanin" varjoon. "Veteen piirretty viiva" sai kokonaisuudessa hieman ristiriitaisen vastaanoton, ja se jäi ilman Oscar-palkintoja, vaikka oli ehdokkaana seitsemässä kategoriassa. Malick itse oli ehdolla parhaasta ohjauksesta ja sovitetusta käsikirjoituksesta.


title: Terrence Malick

text: "Veteen piirretyn viivan" jälkeen Malick piti jälleen taukoa usean vuoden ajan, ja hänen seuraava elokuvansa "The New World" tuli ensi-iltaan vuonna 2005. Se kertoi John Smithin ja Pocahontasin tarinan. Vuonna 2011 valmistunut "The Tree of Life" puolestaan impressionistinen pohdinta ihmiskunnan paikasta maailmankaikkaudessa. Teemaa käsiteltiin texasilaisen 1950-luvun ongelmallisen perheen kautta. Elokuva sai ensiesintyksensä Cannesin elokuvajuhlilla, jossa yleisön reaktio oli ristiriitainen: osa katsojista taputti ja hurrasi, osa buuasi. Elokuva sai silti Cannesin merkittävimmän palkinnon, Kultaisen palmun, ja Malick oli siitä ehdolla parhaan ohjauksen Oscar-palkintoon.


title: Terrence Malick

text: Malickin kuudes pitkä elokuva, "To the Wonder" sai ensi-iltansa 2012 Venetsian elokuvajuhlilla. Sen vastaanotto Venetsian ja Toronton elokuvajuhlilla oli jälleen vaihteleva, minkä takia elokuvan levittäjät epäröivät elokuvan ottamista ohjelmistoonsa. Lopulta Magnolia Pictures ilmoitti syyskuussa 2012 alkavansa levittää elokuvaa Yhdysvalloissa. Malick on ilmoittanut "To the Wonderin" jälkeen ohjaavansa elokuvan "Knight of Cups".


title: Terrence Malick

text: Malick on hyvin tarkka yksityiselämästään ja esiintyy todella harvoin julkisuudessa. Hän ei esimerkiksi tullut hakemaan Cannesissa elokuvansa "The Tree of Life" saamaa Kultaista palmua. Malick välttelee mediaa eikä ole antanut ainuttakaan haastattelua 1970-luvun jälkeen. Mediassa häntä ollaankin kutsuttu usein ”erakkomaiseksi”, ”erittäin ujoksi” tai ”elokuvamaailman J. D. Salingeriksi”. Malickin monien työtovereiden mukaan hän on kuitenkin osittain väärinymmärretty, sillä hän ei ole erakko eikä piiloudu muilta ihmisiltä. Malick ei yksinkertaisesti pidä julkisuudesta.


title: Terrence Malick

text: Malick on ollut kolme kertaa naimisissa. Hänen avioliittonsa Jill Jakesin kanssa kesti noin vuodesta 1970 vuoteen 1978, jolloin he erosivat. Michelle Moretten kanssa Malick oli naimisissa vuodesta 1985 noin vuoteen 1996. Malick viimeisteli eronsa Jakesin kanssa "Onnellisten ajan" kuvauspaikalta, ja Morettesta hän pyysi eroa hieman ennen "Veteen piirretyn viivan" kuvausten alkua. Tuolloin hän seurusteli jo tulevan vaimonsa Alexandra Wallacen kanssa. Malick ja Wallace menivät naimisiin vuonna 1998. He olivat tutustuneet jo 14-vuotiaina, kun he kävivät samaa koulua.


title: Terrence Malick

text: Malick on nykyelokuvan mysteerisimpiä hahmoja, jonka maine elokuvantekijänä perustuu käytännössä vain muutamaan teokseen. Hänen töitään on usein kutsuttu runollisiksi ja unenomaisiksi. Hän on tutkinut elokuvissaan ihmisluontoa ja ihmisen suhdetta luontoon ja käyttänyt runsaasti kuvia luonnonkauneudesta.


title: Terrence Malick

text: Ensimmäisenä Malickin teoksia yhdisti filosofisiin teemoihin hänen entinen opettajansa Stanley Cavell, joka käsitteli 1979 "Onnellisten ajan" heideggerilaisia teemoja. Tämän jälkeen monet muutkin ovat liittäneet Malickin elokuvat Heideggerin filosofiaan. Filosofisen lähestysmistavan lisäksi Malickin elokuviin liitetään usein luontokuvat. Hän on käyttänyt monissa elokuvissaan näyttäviä kuvia, joissa esimerkiksi valo siivilöityy tiheän latvuston läpi, pitkä ruoho muovautuu tuulessa ja esitetään eksoottisia eläimiä ja kasveja.


title: In the Nightside Eclipse

text: In the Nightside Eclipse on norjalaisen black metal -yhtye Emperorin ensimmäinen studioalbumi. Se on yksi black metal -genren tärkeimmistä teoksista – varsinkin tunnetuiksi ovat nousseet albumin kaksi viimeistä raitaa ”I am the Black Wizards” ja ”Inno a Satana”. "In the Nightside Eclipse" äänitettiin Grieg Hallenissa, jossa on äänitetty muun muassa Mayhemin, Burzumin ja Immortalin tuotoksia. Kansitaide on Necrolordin (Kristian Wåhlin) kädenjälkeä. Tämä levy on omistettu Mayhemin entiselle kitaristille Euronymousille.


title: In the Nightside Eclipse

text: Vuonna 1999 albumista julkaistiin uusintapainos, joka sisältää coverkappaleet Bathorylta ja Mercyful Fatelta. Tässä versiossa levyn intro ja varsinainen aloituskappale ”Into the Infinity of Thoughts” ovat yhdessä.Vuoden 1999 uusintapainos


title: Candlelight Records

text: Candlelight Records on sekä eurooppalainen että yhdysvaltalainen levy-yhtiö, joka on erikoistunut metallimusiikkiiin. Sen kärkinimiin kuuluvat mm. Opeth, Vader ja Emperor.


title: Blackburn

text: Blackburn on kaupunki Lancashiren kreivikunnassa, Pohjois-Englannissa. Vuonna 2001 kaupungissa arvioitiin olevan noin 137 500 asukasta. Teollisen vallankumouksen aikana Blackburn oli merkittävä tekstiiliteollisuuskaupunki, johon tuotiin puuvillaa kehrättäväksi ja kudottavaksi Amerikasta asti.


title: Blackburn

text: Blackburn Rovers FC on yksi Englannin perinteikkäimmistä jalkapalloseuroista.


title: Basildon

text: Basildon on kaupunki Kaakkois-Englannissa, Essexin kreivikunnassa, 40 kilometriä Lontoosta koilliseen. Vuonna 2001 kaupungissa arvioitiin olevan noin 165 668 asukasta. Sieltä on hyvät juna- ja bussiyhteydet Lontooseen, ja monet asukkaat käyvät pääkaupunkiseudulla töissä. Vuoden 2001 väestönlaskennassa työttömiä oli vain 3,1 % asukkaista. Basildonissa on myös omaa teollisuutta; Ford perusti sinne traktoritehtaan 1964, jonka omistaa nykyään New Holland. Fordilla oli Basildonissa auton osia valmistanut tehdas. Huhtikuussa 2009 Ford ilmoitti tehtaan sulkemisesta.


title: Bolton

text: Bolton on kaupunki Luoteis-Englannissa, Suur-Manchesterin metropolikreivikunnassa. Vuoden 2001 väestönlaskennan mukaan kaupungissa oli noin 139 400 asukasta.


title: Bolton

text: Kaupunki laajeni tekstiiliteollisuuden tukemana 1300-luvulta 1800-luvulle, ja suuret höyrykäyttöiset puuvillatehtaat muodostivat kaupungin horisontin päälinjat ja rytmittivät sen päiviä, viikkoja ja vuosia. Kaupungissa oli myös teräsvalimoita ja muuta raskasta teollisuutta. Rautatielinja Leighiin vedettiin 1828 ja Blackburniin 1848. Sähköt saatiin 1894.


title: Bolton

text: Reebok-urheiluasut ovat peräisin Boltonista, ja tehdas sponsoroi Bolton Wanderers FC:n kotistadionia. Macron Stadiumille (ent. Reebok Stadium) mahtuu yli 28 000 katsojaa.


title: Changin kansainvälinen lentoasema

text: Changin kansainvälinen lentoasema (kiin.: 新加坡樟宜机场, Xīnjiāpō Zhāngyí Jīchǎng, malaij.: Lapangan Terbang Antarabanga Changi Singapura, tamil.: சிங்கப்பூர் சாங்கி அனைத்துலக விமானநிலையம) on Singaporen suurin ja vilkkain lentoasema. Se avattiin kaupalliselle toiminnalle 1. heinäkuuta 1981, mutta viralliset avajaiset järjestettiin vasta 29. joulukuuta 1981.


title: Changin kansainvälinen lentoasema

text: Changin lentoasema on Singapore Airlinesin kotiasema ja se palvelee myös 78 muuta lentoyhtiötä. Suomalaisista yhtiöistä Changin kentälle lentää Finnair jälleen 30. toukokuuta 2011 alkaen. Asema isännöi viikossa arviolta 4 000 lentoa, jotka suuntautuvat 177 eri kaupunkiin. Changin lentoasema on saanut vuosien mittaan useita palkintoja korkeasta laadustaan. Näistä viimeisimpänä, Skytrax on nimennyt Changin kansainvälisen lentoaseman maailman parhaaksi lentoasemaksi 2006, ja kenttä on samaisen yrityksen luokitteluissa ainoa viiden tähden lentoasema maailmassa.


title: Power Rangers

text: Power Rangers on pitkään jatkunut yhdysvaltalainen lasten supersankaritelevisiosarja, joka perustuu japanilaisen tokusatsuformaatin Super Sentai -sarjoihin. Power Rangers -sarjan on luonut Haim Saban, joka sai idean sarjan luomiseen vieraillessaan Japanissa. Hänen ideanaan oli yhdistää japanilaista kuvamateriaalia englannikielisten näyttelijöiden kanssa tehtyihin kuvauksiin. Japanilaista kuvamateriaalia käytetään Power Rangereiden taistellessa zordeillaan sekä myös useimmiten heidän taistellessa rangerasuissaan hirviöitä vastaan. Myös sarjojen juonta on muokattu sopivammaksi länsimaisille katsojille ja välillä on luotu myös täysin japanilaisesta sarjasta poikkeava juoni. Saban yritti myydä ideaansa noin yhdeksän vuoden ajan kunnes vuonna 1992 Fox Kidsin silloinen puheenjohtaja Margaret Loesch suostui esittämään sarjaa kanavallaan. Sittemmin Haim Sabanin omistama Saban Entertainment -yhtiö teki aiheeseen liittyviä televisiosarjoja vuosina 1993–2001. Mighty Morphin Power Rangers oli niistä ensimmäinen Power Rangers -sarja. Se perustui 16. Super sentai -sarjaan Kyoryū sentai Zyuranger.


title: Power Rangers

text: Vuodesta 2002 vuoteen 2009 sarjan tuottamisesta vastasi Disney-yhtiö, joka osti FOXin perhepaketin ja sen seurauksena Fox Family -kanavasta tuli ABC Family. Samassa ostossa myös Foxin omistuksessa ollut Haim Sabanin yhtiö Saban Entertainment siirtyi Disneyn omistukseen ja nimeksi vaihdettiin BVS Entertainment, joka jatkoi Power Rangers -sarjojen tuottamista. Se aloitti sarjojen tekemisen vuonna 2002 sarjalla Power Rangers Wild Force. Se perustuu edellisten sarjojen tavoin japanilaiseen tokusatsu-formaattiin Super Sentai, ja on tiiviisti kytköksissä japanilaisiin oheistuotteisiin, kuten leluihin ja peleihin. Vuoden 2009 "Power Rangers RPM" -televisiosarjan, oli tarkoitus jäädä Power Rangersin viimeiseksi tuotantokaudeksi sarjan silloisen tuotantopäällikön Sally Campbellin ilmoitettua lehtihaastattelussa ettei Power Rangersista tulla kuvaamaan uutta tuotantokautta.


title: Power Rangers

text: 12. toukokuuta 2010 Haim Sabanin uusi yhtiö Saban Brands kuitenkin osti Power Rangersin oikeudet takaisin itselleen ja alkoi tuottaa uutta sarjaa Nickelodeonille. Sarja Power Rangers Samurai alkoi helmikuussa 2011 ja sitä valmistettiin kahden tuotantokauden ajan yhteensä 44 jaksoa. Yhteistyötä Nickelodeonin kanssa päätettiin jatkaa ainakin kahdella vuodella ja vuoden 2013 alussa alkoi uusi sarja nimeltä Power Rangers Megaforce, joka on samalla sarjan 20. tuotantokausi.


title: Power Rangers

text: Suomessa sarjoja on esittänyt vaihtelevasti PTV4 ja MTV3, sekä maksullinen Jetix.


title: Power Rangers

text: Power Ranger on kuvitteellinen hahmo, joka pystyy muuntautumaan voimakkaaksi supersankariksi. Ensimmäisillä tuotantokausilla se tapahtui Zordonin antamien voimanlähteiden avulla, mutta Power Rangers Lost Galaxy -sarjasta lähtien Rangereiden voimanlähteet ovat vaihdelleet aina mystisistä miekoista taikamaailman kristalleihin. Power Rangerit pukeutuvat kirkasvärisiin taisteluasuihin, jotka on yleensä tehty elastaanista. Lisäksi hahmoilla on päässään kypärät, joissa on läpinäkymättömät visiirit. Sen ansiosta heidän henkilöllisyytensä pysyy salassa ja se myös suojaa heitä taisteluissa. Muuntautunut Power Ranger omaa useimmiten yli-inhimilliset voimat, kestävyyden ja taistelukyvyt. Muuntautumaton Ranger voi omata kyvyn telekineettisyyteen, supernopeuteen ja näkymättömyyteen. Nämä kyvyt eivät kuitenkaan ole suoraan yhteydessä hahmon rangervoimiin.


title: Power Rangers

text: Rangerit työskentelevät yleensä viiden ryhmänä, joista useimmiten punaista asua pitävä henkilö on johtaja. Yleisimpiä rangereiden värejä ovat punainen, keltainen, sininen, vaaleanpunainen, vihreä, musta ja valkoinen. Myös rangereiden sankarinimet määräytyvät heidän pitämiensä asujen värien perusteella. Asut muistuttavat toisiaan ja yleensä ainoastaan niiden väritys, kypärän muoto ja visiiri poikkeavat toisistaan.


title: Power Rangers

text: Vuonna 1995 valmistui ensimmäinen Power Rangers -elokuva, joka perustui ensimmäiseen Power Rangers sarjaan. Elokuva oli varsin tuottoisa 15 miljoonan dollarin budjettiin nähden. Se keräsi maailmanlaajuisesti yli 66 miljoonaa dollaria, josta Yhdysvalloissa saatu osuus oli hieman yli 38 miljoonaa dollaria. Elokuva oli myös ehdolla Young Artist -palkinnon voittajaksi, kun Steve Cardenas oli ehdolla parhaaksi nuoreksi näyttelijäksi sivuroolissa.


title: Power Rangers

text: Toinen elokuva valmistui vuonna 1997. Elokuvan nimi oli "Power Rangers turbovaihteella", joka ei menestynyt kovinkaan hyvin. Erityisesti kritiikin kohteeksi joutui sarjalle ominaisen toiminnan puuttuminen lähes kokonaan. Elokuva tuotti maailmanlaajuisesti yli 9 miljoonaa dollaria, mikä oli huomattavasti vähemmän kuin edellisen elokuvan tuotto. Elokuva sai kuitenkin edellisen elokuvan tavoin Young Artist -ehdokkuuden, kun Blake Foster oli ehdolla parhaana nuorena pääosanesittäjänä.


title: Power Rangers

text: Molemmat elokuvat julkaisi 20th Century Fox yhdessä Saban Entertainmentin kanssa.


title: Power Rangers

text: Vuonna 2015 Lionsgate ilmoitti uuden "Power Rangers" -elokuvan olevan suunnitteilla vuodeksi 2017. Se tulee olemaan uudelleenkäynnistys sarjalle, eikä jatkoa aikaisemmille elokuville. Kimberly Hartin rooliin valittiin Naomi Scott.


title: Power Rangers

text: Power Morphicon oli ensimmäinen Power Rangers tapahtuma, joka pidettiin Los Angelesissa vuonna 2007. Tapahtuma juhli Power Rangers -sarjan 15-vuotisjuhlaa, jossa olivat vieraina muun muassa ensimmäistä Punaista Rangeria näytellyt Austin St. John, Steve Cardenas, Jason Narvy, Walter Jones, Johnny Yong Bosch, sekä Operation Overdrivessa näytelleet James Maclurcan ja Rhoda Montemayor.


title: Power Rangers

text: Seuraavat Power Morphicon -tapahtumat järjestettiin vuosina 2010 ja 2012. Kolmannessa tapahtumassa elokuussa 2012 julkaistiin vuoden 2013 Power Rangers Megaforcen näyttelijäkaarti. Lisäksi tapahtumassa oli paljon henkilöitä koko sarjan historian ajalta.


title: Power Rangers

text: Seuraava Power Morphicon järjestetään luultavasti kesällä 2014.


title: EMO Ensemble

text: EMO Ensemble on Espoon musiikkiopiston yhteyteen syksyllä 2000 perustettu, nuorista musiikinopiskelijoista ja ammattilaulajista koostuva kamarikuoro. EMO Ensemble voitti ensimmäisen kansainvälisen Harald Andersén -kamarikuorokilpailun elokuussa 2003. Kuoron debyyttilevy "Maasta" valittiin vuonna 2005 yhdeksi Vuoden levyistä (Helsingin Sanomat) ja Vuoden kuorolevyksi (Suomen Kuoronjohtajayhdistys). Kuoron taiteellisena johtajana toimii Pasi Hyökki. Syksyllä 2006 EMO Ensemble konsertoi kutsuttuna esiintyjänä kansainvälisellä Polyfollia-festivaalilla Normandiassa Ranskassa.


title: EMO Ensemble

text: Keväällä 2007 EMO Ensemble nimettiin yhdeksi ehdokkaaksi Pohjoismaisen Neuvoston musiikkipalkinnon saajaksi ja vuonna 2009 yhtyeen albumi "Hereillä - Awake" oli ehdolla Vuoden klassinen EMMA -palkinnon saajaksi.


title: Kirsti Ortola

text: Kirsti Kaarina Ortola (ent. Ottelin; 29. toukokuuta 1924 Pieksämäki – 29. elokuuta 1993 Helsinki) oli suomalainen näyttelijä. Hän oli varsinkin teatterin puolella tunnettu verevä ja temperamenttinen luonnenäyttelijä. Ortola suoritti Suomen Teatterikoulun, jossa hän opiskeli 1945–47.


title: Kirsti Ortola

text: Kirsti Ortola näytteli Suomen Kansallisteatterissa 1947–1955, Tampereen Teatterissa 1955–1959 ja sitten vuoteen 1987 saakka Helsingin Kaupunginteatterissa ja sitä edeltäneessä Helsingin Kansanteatteri-Työväenteatterissa. Hänen näyttämöroolejaan olivat muun muassa "Kolmen sisaren" Nataša, "Neiti Julien" nimirooli, "Lokin" Masha, "Daniel Hjortin" Katri, "Vanja-enon" Jelena, "Sodan ja rauhan" Marta sekä Mary-äidin rooli näytelmässä "Pitkän päivän matka yöhön".


title: Kirsti Ortola

text: Ortola oli naimisissa Tauno Palon kanssa vuodesta 1962 lähtien Palon erottua ensimmäisestä vaimostaan, ja heille syntyi poika Jukka-Pekka Palo, josta tuli myös näyttelijä. Parin välille kehittyi rakkaussuhde jo vuonna 1949, jolloin he näyttelivät toisiaan vastaan "Rosvo-Roopessa". Kirsti Ortolan viimeinen rooli oli vuonna 1988 elokuvassa "Pohjanmaa", jossa hän esiintyi äitiroolissa.


title: Timo Teide

text: Timo Teide (s. 1967) on suomalainen taiteilija, jonka tuotanto sisältää kuvataidetta, musiikkia ja kirjallisia julkaisuja.


title: Timo Teide

text: Teide on sanonut luovuutensa ilmentymien olevan meditaatioita, jotka ilmenevät väreinä, sävelinä tai sanoina. Kuva rakentuu Teiden maalauksissa mahdollisimman luonnonmukaisista materiaaleista. Aihepiirit liikkuvat kosmisissa sfääreissä myös värien käytöltään. Hänen maalauksensa vaihtelevat esittävistä täysin abstrakteihin.


title: Timo Teide

text: Maalauksiin liittyvä äänimaisema luo niille rauhoittavaa ja meditatiivista luonnetta. Levy "Silent Voices of Love" julkaistiin vuonna 2004. Rytmitön, meditatiivinen ja sanaton synteettinen äänimaisema poikkeaa täysin valtavirtamusiikista. Sen lähimmät vertailukohdat löytyvät kalifornialaisen säveltäjän Iasoksen tuotannosta.


title: Timo Teide

text: Teide on julkaissut omakustanteina muutamia kirjoja, muun muassa "Rakkaudella" ja "Hiljaisuuden Mestari". Lisäksi hän on kirjoittanut ihmissuhteita, rakkautta ja elämän sisältöä käsitteleviä artikkeleita "Minä Olen"- ja "Ultra"-lehtiin.


title: Dúnedain

text: Dúnedain (yksikössä dúnadan) on fiktiivinen ihmisrotu J. R. R. Tolkienin luomassa Keski-Maassa.


title: Dúnedain

text: He polveutuvat Númenorilaisista, jotka jäivät henkiin saarivaltakuntansa kaatumisesta ja jotka muuttivat Eriadoriin Keski-Maahan. Heitä johti Elendil ja hänen poikansa Isildur ja Anárion. Heitä kutsutaan myös Lännen miehiksi ja he asuttautuivat lähinnä Arnoriin ja Gondoriin.


title: Dúnedain

text: Dúnedain polveutuivat Ensimmäisen ajan Haltiamielten kolmesta huoneesta, jotka saapuivat Beleriandiin ennen Dagor Bragollachia ja ystävystyivät haltioitten kanssa. Näitä ihmisiä ei ollut paljoa jäljellä, kun "valar" voittivat Morgothin Vihan Sodassa, mutta nämä taistelivat "valarin" puolella, ja "valar" palkitsivat heidät antamalla heille asuttavaksi suuren saaren keskellä Suurta Merta Belegaeria, Númenorin, jonne heidän kuninkaakseen valittiin Elros puolhaltia, Eärendilin poika, ja hänen jälkeläisensä.


title: Dúnedain

text: Aluksi númenorilaiset olivat todella mahtavia ihmisiä, melkein kuin haltioita, mutta he alkoivat vähitellen heikentyä. Kuningas Tar-Minastirin aikana nimittäin númenorilaiset auttoivat haltioita heidän sodassaan Sauronia vastaan, ja lähes koko valtava Sauronin armeija tuhottiin. Tar-Minastiriä seuranneiden Tar-Ciryatanin ja Tar-Atanamirin aikana varjo heittyi Númenorin onnen päälle ja númenorilaiset vieraantuivat haltioista ja "valar"ista, ja he heikentyivät, vaikka maan sotilaallinen mahti kasvoi entisestään. Lopulta paljon myöhemmin eräs Pharazôn anasti maan vallan ja otti nimekseen Ar-Pharazôn. Hän hyökkäsi Sauronia vastaan ja otti hänet vangiksi Númenoriin, mutta Sauron sai Uskollisia lukuun ottamatta koko kansan puolelleen, ja lopulta hän sai taivuteltua Ar-Pharazônin hyökkäämään "valar"ia vastaan. Kun Númenorin armeija astui maihin kuolemattomilla mailla, Manwë kutsui Ilúvataria, ja tämä muutti maailman muodon; vuoret kaatuivat Ar-Pharazônin ja hänen sotilaidensa päälle, ja Númenor ja kaikki siellä olleet ihmiset vajosivat meren syvyyteen. Vain Uskolliset ja ne númenorilaiset, jotka olivat tuhon aikaan Keski-Maassa, pelastuivat.


title: Dúnedain

text: Númenorin tuhoutumisen jälkeen Uskollisten laivat tulivat Keski-Maan rannoille. Uskollisten päällikkö Elendil perusti Arnorin valtakunnan Eriadoriin ja hänen poikansa Isildur ja Anárion Gondorin Anduinin alajuoksulle ja Valkoisten Vuorien molemmille puolille Mordorin länsipuolelle. Sauron kuitenkin palasi, mutta ihmiset ja haltiat solmivat Viimeisen Liiton ja tuhosivat Sauronin. Elendil, Anárion ja haltiakuningas Gil-Galad kaatuivat, ja Isildur otti suurimman sormuksen, eikä tuhonnut sitä, mutta kuoli sen takia Anduinin laaksoissa matkallaan Arnoriin, ja Sauronin henki jäi elämään.


title: Dúnedain

text:
Sen jälkeen Gondoria johti Meneldil Anárionin poika ja hänen jälkeläisensä, ja Arnoria Valandil Isildurin poika jälkeläisineen. Alussa Gondor vahvistui Keski-Maan mahtavimmaksi valtakunnaksi, kun taas Arnor heikentyi. Lopulta Arnor hajosi kolmeksi pieneksi kuningaskunnaksi, Arthedainiksi, Cardolaniksi ja Rhudauriksi. Samaan aikaan Gondor alkoi heikentyä.
Gondorin yhä heikentyessä Nazgûlien, Sauronia palvelevien sormusaaveiden päällikkö perusti Angmarin valtakunnan pohjoiseen, ja Rhudaur liittoutui tämän kanssa. Arthedain ja Cardolan joutuivat Angmarin hyökkäyksien kohteeksi ja lopulta tuhoutuivat. Angmar kuitenkin tuhottiin, sillä Gondorin viimeinen kuningas toi armeijan maastaan ja liittoutui jäljelle jääneiden Arnorilaisten ja pohjoisen haltioitten kanssa, eikä Noitakuningas pystynyt vastustamaan tätä hyökkäystä. Arnorin ja Arthedainin kaatumisen jälkeen jotkin pohjoisen "dúnedainista" muuttuivat Pohjoisen samoojiksi. Arnorin henkiin jääneet vetäytyivät etelään Rivendelliin.


title: Dúnedain

text: Pian Gondorin viimeinen kuningas Eärnur kuoli lapsettomana ja kuninkaitten suku sammui, vaikkakin Isildurin suku pysyi elossa kenenkään tietämättä pohjoisessa. Gondorin heikentyminen jatkui yhä, ja Cirionin aikana valtakunta joutui suuren vaaran alle, mutta Eorl "rohirrim"in kuningas ratsasti Cirionin avuksi ja Gondorin viholliset lyötiin. Cirion antoi Eorlin kansalle asuttavaksi Valkoisten vuorten pohjoispuolella sijaitsevan Gondorin provinssin, Calenardhonin maan lukuun ottamatta Anórienia. Nyt Gondor oli pienempi kuin koskaan, sillä siihen kuului enää Valkoisten vuorten eteläpuolinen maa, Anórien ja osia Ithilienista.


title: Dúnedain

text: Kun yli 3 000 vuotta kolmatta aikaa oli kulunut, palasi Sauron Mordoriin ja alkoi Sormuksen sota. Vapaat kansat (haltiat, kääpiöt, hobitit ja osa ihmisistä) voittivat epätoivoisen sodan, ja Neljännellä Ajalla Gondorin ja Arnorin Dúnedain yhdistyivät Isildurin jälkeläisen kuningas Elessarin alle.


title: Dúnedain

text: "Dúnedain" olivat ylivoimaisia muihin ihmisiin nähden sekä henkisesti että fyysisesti, vaikka he myös kykenivät pahaan korruptoituneina. He olivat pitkiä, tummatukkaisia ja harmaasilmäisiä. He elivät pidempään kuin muut ihmiset (jotkin jopa yli 200-vuotiaiksi) ja kykenivät säilymään hyvässä fyysisessä kunnossa lähes elämänsä loppuun asti. Yksi syy miksi Dúnedainin lukumäärä laski jatkuvasti, oli heidän taipumuksensa hankkia vain vähän tai vain yksi lapsi. Aragorn tuli yhden lapsen sukulinjasta.


title: Dragonologia

text: Dragonologia () on englantilaisen Dugald A. Steerin kirjoittama, lohikäärmeistä ja lohikäärmeiden tutkimisesta kertovan tietokirjan muotoon kirjoitettu fantasiakirja. Englanninkielinen alkuteos ilmestyi 2003 ja suomennos seuraavana vuonna. Kirjassa on Wayne Andersonin, Helen Wardin ja Douglas Carrelin tekemä värikuvitus.


title: Dragonologia

text: Kirjan kuvitteelliseksi kirjoittajaksi esitellään 1800-luvulla elänyt dragonologi Ernest Drake. Teoksen esittelyssä sen sanotaan kirjoitetun jo keskiajalla ja sittemmin entisöity kirjan löydyttyä vanhan kirjakaupan ullakolta. Dragonologiassa esitellään eri lohikäärmelajityypit, joita on noin kymmenkunta meksikonamfiteeristä huurrelohikäärmeeseen.


title: Dragonologia

text: Kirjassa esitellään myös lohikäärmeiden aakkoset, sillä kirjan mukaan jotkin lohikäärmeet osaavat lukea ja kirjoittaa.


title: Dragonologia

text: Dragonologia voi merkitä myös tieteenalaa, joka tutkii lohikäärmeitä. Nykypäivänä sillä tarkoitetaan pääasiassa niiden tutkimista esimerkiksi kulttuurihistoriassa ja mytologiassa tai okkultismissa. Dragonologian on katsottu olevan oikea tieteenala mahdollisesti keskiajalla tai joskus kauan sitten, mutta sen merkitys on kadonnut nykypäivään mennessä. Kiinassa lohikäärmeillä on vielä tänäkin päivänä suuri merkitys, ja dragonologia voi olla kiinassa edelleen harrastettua.


title: Dragonologia

text: Dragonologia voi olla tunnettu myös nimellä dracologia.


title: Pasi Hyökki

text: Pasi Matti Hyökki (s. 29. elokuuta 1970 Helsinki) on suomalainen kuoronjohtaja ja sopranista. Hän on espoolaisen EMO Ensemblen perustaja ja taiteellinen johtaja ja on johtanut lisäksi Akateemista Laulua, Cantabile-kuoroa sekä lauluyhtye Tallaa, jossa myös laulaa itse sopraanoa. Hyökki on toiminut Tapiolan kuoron taiteellisena johtajana vuoden 2008 elokuusta alkaen ja vuonna 2010 Hyökki kutsuttiin YL:n johtajaksi.


title: Pasi Hyökki

text: Hyökki esiintyy Suomessa ja maailmallakin falsetilla sopraanoäänialalla laulavana sopranistana. Sopranistana hän on opiskellut Claudine Ansermet’n, Christina Miatellon ja Gloria Banditellin johdolla Urbinossa Italiassa. Pasi Hyökin isä on kuoronjohtaja, professori Matti Hyökki ja hänen veljensä Paavo Hyökki on niin ikään kuoronjohtaja.


title: Ferdinand Barnard

text: Ferdinand Barnard oli Etelä-Afrikan armeijan luutnantti ja Civil Cooperation Bureau -erikoisyksikön jäsen, joka toteutti apartheid-hallinnon aikana lukuisia apartheidin vastustajien salamurhia, kaappauksia sekä pommi-iskuja eri kohteisiin. Vuonna 1995 Barnard anoi armahdusta Totuuskomissiolta muun muassa osallisuudestaan salaliittoon Dullah Omar -nimisen henkilön murhaamiseksi, mutta armahdusta ei myönnetty. Barnard kuitenkin armahdettiin hänen osallisuudestaan apinansikiön asettamisesta Desmond Tutun kodin puutarhaan.


title: Ferdinand Barnard

text: Ihmisoikeusaktivisti David Webster ammuttiin 1. toukokuuta 1989 kotinsa edustalle ja useiden silminnäkijöiden kertomusten perusteella Ferdinand Barnard pidätettiin murhasta epäiltynä. Vaikka Barnardin kuulusteluissa antamat lausunnot johtivatkin CCB:n olemassaolon paljastumiseen ja useiden CCB:n jäsenten pidätykseen, häntä ei kuitenkaan laitettu murhasta syytteeseen. Barnard ei anonut armahdusta murhasta Totuuskomissiolta sen toimintakauden aikana ja myöhemmin hänet asetettiin siitä syytteeseen ja tuomittiin.


title: Civil Cooperation Bureau

text: Civil Cooperation Bureau tai CCB () oli Etelä-Afrikan puolustusvoimien (SADF) salainen erikoisyksikkö, joka toimi sekä maan rajojen sisäpuolella että Etelä-Afrikan ulkopuolella. CCB:n komentajana toimi kenraali Edward Webb, jota kutsuttiin ”hallituksen puheenjohtajaksi”. Webb oli samanaikaisesti myös maan puolustusvoimain erikoisyksikön komentaja. CCB:n käytännön johtamisesta vastasi Pieter Johan Verster, jota kutsuttiin ”toimitusjohtajaksi”. CCB lakkautettiin elokuussa 1990.


title: Civil Cooperation Bureau

text: Civil Cooperation Bureaun perusti vuonna 1986 kenraali Magnus Malan, mutta sen toiminta alkoi täysipainoisesti vasta vuonna 1988. Ensimmäiset raportit CCB:stä julkaistiin vuonna 1990 "Vrye Weekblad" -lehdessä, mutta tarkempi kuva yksikön toiminnasta paljastui vasta Etelä-Afrikan Totuuskomission myötä. Kenraali Joep Joubert todisti Totuuskomissiolle, että CCB oli pitkäaikainen Etelä-Afrikan puolustusvoimien hanke, joka perustui presidentti P.W. Bothan strategiaan ”puolustautua hyökkäämällä” apartheidin vastustajilta. Civil Cooperation Bureau oli nimellisesti siviiliorganisaatio, koska siten sen yhteydet maan hallitukseen oli helppo salata. Sen henkilökunta koostui kuitenkin pääasiassa puolustusvoimien ja maan poliisivoimien työntekijöistä. Joubertin mukaan monet CCB:n agentit eivät tienneet työskentelevänsä CCB:lle.


title: Civil Cooperation Bureau

text: Kaikki yksikön jäsenet toimivat salaisesti ja salanimillä ja ainakin osan edellytettiin ylläpitävän niin sanottua sinistä suunnitelmaa, eli peiteyritystä tai -ammattia. Peitetoiminnan lisäksi CCB:n agentit suorittivat ”punaisia suunnitelmia” eli vihollista vastaan suoritettuja salaisia operaatioita, muun muassa seurantaa, omaisuuden tuhoamista ja salamurhia. Varsinaiset operaatiot suorittivat usein rikolliset tai muut henkilöt, jotka eivät tienneet työskentelevänsä CCB:lle, vaikka esimerkiksi CCB:hen kuulunut luutnantti Ferdinand Barnard osallistui itsekin suunnitelmien toteutukseen.


title: Túrin II

text:
J. R. R. Tolkienin fiktiivisessä Keski-Maassa Túrin II oli Gondorin 23. käskynhaltija.
Túrin II seurasi isäänsä Thorondiria tämän kuoltua vuonna 2882 Kolmatta Aikaa. Túrin II hallitsi vuosina 2882–2914 Kolmatta Aikaa. Turgon seurasi isäänsä tämän kuoltua vuonna 2914.


title: Túrin II

text: Túrin II:n valtakaudella Mordor hyökkäsi Ithieliin uudelleen ja Gondor vetäytyi täysin tästä maakunnasta. Vain muutamat samoajat jäivät sinne piiloutuneena maastoon. Hennet Annûn perustettiin todennäköisesti hänen kaudellaan.


title: Swindon

text: Swindon on kaupunki Lounais-Englannissa, Bristolin ja Lontoon välillä. Vuonna 2011 kaupungissa arvioitiin olevan noin 209 700 asukasta. Väkimäärän ennustetaan lisääntyvän lähivuosina nopeasti.


title: Swindon

text: Swindon on saksien perustama paikka, joka mainitaan jo Domesday Bookissa. 1600-luvulla siellä oli kivilouhos ja markkinapaikka. Rautatien saapuminen vilkastutti kaupunkia 1800-luvun puolivälistä alkaen. Radankorjaus ja veturinrakennus toivat uusia työpaikkoja.


title: Swindon

text: Myöhemmin tärkeimpiä työnantajia ovat olleet autotehtaat, kuten Honda ja BMW, lääketeollisuuden yhtiö Vygon, matkapuhelinteollisuuden yhtiö UbiNetics sekä tietokoneiden prosessorivalmistaja Intel.


title: Swindon

text: Mark Haddonin romaani "Yöllisen koiran merkillinen tapaus" sijoittuu osittain Swindoniin.


title: Turgon (ihminen)

text: J. R. R. Tolkienin fiktiivisessä Keski-Maassa Turgon oli Gondorin 24. käskynhaltija. Samanniminen haltia oli "Noldor"in Korkea Kuningas ja Gondolinin valtias Ensimmäisellä Ajalla Beleriandissa ja esiintyy Silmarillionissa.


title: Turgon (ihminen)

text: Turgonin vallan aikaan Sauron valtasi Barad-dûrin udelleen ja pohjoisen Saruman julisti itsensä Rautapihan valtiaaksi. Turgon oli voimaton estämään kumpaakaan tapahtumaa, tähän aikaan Sarumania pidettiin vielä liittolaisena, vaikka todellisuudessa hän ei ollut pelkästään itsenäistynyt Gondorista vaan hän oli myös käytännössä varastanut Rautapihan ja oli muuttumassa petturiksi.


title: Turgon (ihminen)

text: Turgonia seurasi hänen poikansa Ecthelion II tämän kuoltua vuonna 2953 Kolmatta Aikaa.


title: Ecthelion II

text: J. R. R. Tolkienin fiktiivisessä Keski-Maassa Ecthelion II oli Gondorin 25. käskynhaltija.


title: Ecthelion II

text: Ecthelion II:n vallan aikaan tuntematon henkilö nimeltä Thorongil taisteli Gondorin puolesta. Myöhemmin paljastui, että Thorongil oli Aragorn. Myös Gandalf oli tervetullut vieras Minas Tirithissä tähän aikaan.


title: Ecthelion II

text: Ecthelionia seurasi hänen poikansa Denethor tämän kuoltua vuonna 2984 Kolmatta Aikaa.


title: Paraná (osavaltio)

text: Paraná on osavaltio Brasilian eteläosassa Paraguayn ja Argentiinan rajalla. Siellä on arviolta 11 242 720 asukasta (vuonna 2016) ja sen pinta-ala on 199 317 neliökilometriä. Osavaltion pääkaupunki ja suurin kaupunki on Curitiba. Muita merkittäviä kaupunkeja osavaltiossa ovat muun muassa Londrina, Maringá sekä Foz do Iguaçu.


title: Paraná (osavaltio)

text: Paraná on jaettu väestönlaskua ja tilastointia varten kymmeneen suuralueeseen. Hallinnollisesti osavaltio jakautuu 39 ala-alueeseen, jotka on jaettu yhteensä 399 kuntaan. Paranán suuralueet ovat:


title: Thorondir

text: J. R. R. Tolkienin fiktiivisessä Keski-Maassa Thorondir oli Gondorin 22. käskynhaltija.


title: Thorondir

text: Tältä valtakaudelta ei ole mitään tallennettuja tietoja, joten se oli todennäköisesti rauhallista aikaa. Thorondir seurasi isäänsä Belecthor II:a tämän kuoltua vuonna 2872 Kolmatta Aikaa.


title: Paraná

text: Paraná voi tarkoittaa ainakin seuraavia asioita:


title: Belecthor II

text: Belecthor II oli fiktiivinen hallitsija J. R. R. Tolkienin luomassa Keski-Maassa.


title: Belecthor II

text: Belecthor II seurasi isäänsä Beregondia tämän kuoltua vuonna 2811 Kolmatta Aikaa. Belecthor oli Gondorin 21. käskynhaltija ja jatkoi isiensä kampanjaa Umbarin merirosvoja vastaan. Valkoinen Neuvosto tapasi vuonna 2850 ja Gandalf kehotti hyökkäykseen Dol Gulduriin Sauronin ajamiseksi pois, mutta Saruman jyräsi hänet. Belecthoria seurasi hänen poikansa Thorondir tämän kuoltua vuonna 2872. Gondorin Valkoinen Puu kuoli hänen kanssaan.


title: Mangosuthu Buthelezi

text: Mangosuthu "Gatsha" Buthelezi (s. 27. elokuuta 1928) on eteläafrikkalainen poliitikko ja zulu-johtaja. Buthelezi toimii vuonna 1975 perustamansa Inkatha-vapauspuolueen puheenjohtajana. Buthelezi nousi merkittävän Buthelezi-klaanin päälliköksi vuonna 1953 ja vuonna 1976 hänet nimitettiin KwaZulun bantustanin johtajaksi. 1970-luvulla vaikuttaneen musta tietoisuus-liikkeen piirissä hänet tuomittiin laajasti yhteistoiminnasta apartheid-hallinnon kanssa erityisesti Buthelezin voimakkaiden kommunisminvastaisten näkemysten vuoksi. Buthelezi kuitenkin määrätietoisesti esti Etelä-Afrikan hallituksen pyrkimykset julistaa KwaZulu itsenäiseksi valtioksi ennen kuin Nelson Mandela vapautettaisiin vankilasta. Vuonna 1975 Buthelezi perusti Inkatha-vapauspuolueen aluksi ANC:n tuella. Hän kuitenkin riitautui ANC:n kanssa 1980-luvulla ja aparhteid-kauden loppupuolella Inkathasta tuli merkittävä ANC:n tukijoita kohtaan toteutetun poliittisen terrorin väline ja sen on todistettu saaneen rahallista tukea Etelä-Afrikan hallitukselta.


title: Mangosuthu Buthelezi

text:
Buthelezi kieltäytyi aluksi osallistumasta Etelä-Afrikan ensimmäisiin vapaisiin valleihin huhtikuussa 1994, mutta päätyi kuitenkin viime hetkellä osallistumisen kannalle häiriten vaalien järjestämistä. Hänen Inkatha-puolueensa nousi vaaleissa KwaZulu-Natalin
suurimmaksi puolueeksi. Toukokuussa 1994 Buthelezi nimitettiin maan sisäministeriksi.


title: Stoke-on-Trent

text: Stoke-on-Trent on kaupunki Keski-Englannissa, Staffordshiren kreivikunnassa, Manchesterin ja Birminghamin välillä. Vuonna 2005 kaupungissa arvioitiin olevan noin 238 300 asukasta. Yhdessä viereisen Newcastle-under-Lymen kanssa ne muodostavat yhtenäisen taajama-alueen, jossa asuu yhteensä yli 360 000 henkeä (2004). Nimensä mukaisesti kaupunki sijaitsee Trentjoen varressa.


title: Stoke-on-Trent

text: Kaupunki on syntynyt kuuden pikkukaupungin yhteenliittymänä 1910. Kuudesta yhteen liitetystä kaupungista Stoken nimi valittiin koko yhteenliittymälle, koska rautatieasema oli siellä. Kaupungin hallintorakennukset ovat myös Stokessa, mutta liiketoiminta keskittyy entiseen Hanleyn keskustaan.


title: Stoke-on-Trent

text: 1600-luvulta alkaen alue on ollut tunnettua ennen kaikkea posliinitehtaistaan. Trent ja Mersey -kanavaa pitkin voitiin alueelle tuoda hienoa savea Cornwallista. Kaupungin jalkapallojoukkueen Stoke City FC:n lempinimi on luonnollisesti "The Potters", ”ruukuntekijät”.


title: Stoke-on-Trent

text: Stoke-on-Trentin lähellä on suuri huvipuisto Alton Towers. Brittiläisen Motörhead-rock-yhtyeen laulaja-basisti Lemmy Kilmister ja poplaulaja Robbie Williams ovat syntynyeet Stoke-on-Trentissä.


title: Beregond

text: Beregond on fiktiivinen hallitsija J. R. R. Tolkienin luomassa Keski-Maassa.


title: Beregond

text: Beregond syntyi vuonna 2763 Kolmatta Aikaa ja kuoli vuonna 2811 KA. Beregond oli Gondorin 20. käskynhaltija ja seurasi isäänsä Bereniä tämän kuoltua vuonna 2763 Kolmatta Aikaa. Beregond oli suuri merikapteeni, joka voitti Umbarin merirosvot ja auttoi täten Rohirrimia, joiden kimppuun merirosvojen ja keskimaalaisten yhdistyneet joukot hyökkäilivät. Beregondia seurasi hänen poikansa Belecthor II tämän kuoltua vuonna 2811.


title: Aruban floriini

text: Aruban floriini on Aruban virallinen valuutta ja se jakautuu sataan senttiin. Floriini otettiin käyttöön 1986 sen korvatessa Alankomaiden guldenin ja se on sidottu dollariin kiinteällä kurssilla (1 USD = 1,79 floriinia).


title: ABC-saaret (Alankomaat)

text: ABC-saaret on nimitys kolmelle Venezuelan edustalla Karibianmeressä sijaitsevalle saarelle, Aruballe, Bonairelle ja Curaçaolle, jotka ovat osa Alankomaiden kuningaskuntaa. Nimitys viittaa saarten alkukirjaimiin.


title: Aigars Kalvītis

text: Aigars Kalvītis (s. 27. kesäkuuta 1966, Riika) on latvialainen poliitikko, joka toimi maansa pääministerinä joulukuusta 2004 joulukuuhun 2007.


title: Aigars Kalvītis

text: Aigars Kalvītis syntyi Riiassa ja valmistui maatalousyliopistosta 1992 taloustieteen osastolta. Hän oli yksi Kansanpuolueen perustajista ja valittiin Latvian parlamenttiin ensimmäistä kertaa vuonna 1998. Kalvītis oli maatalousministerinä 1999–2000 ja talousministerinä 2000–2002. Hänet valittiin pääministeriksi 2. joulukuuta 2004.


title: Aigars Kalvītis

text: Kalvītis johti Kansanpuolueen, konservatiivisen Uusi aika -puolueen, Vihreiden ja maanviljelijöiden liiton sekä Ensimmäisen puolueen hallitusta. Huhtikuussa 2006 Vihreiden ja maanviljelijöiden liitto lähti hallituksesta, ja Kalvītis jäi johtamaan vähemmistöhallitusta.


title: Aigars Kalvītis

text: 7. marraskuuta 2007 Kalvītis ilmoitti luopuvansa pääministerin virasta. Häntä oli kritisoitu kovasti korruption vastaisen viraston johtajan Aleksejs Loskutovsin erottamisesta lokakuussa. 5. joulukuuta hän jätti eronpyyntönsä presidentti Valdis Zatlersille. Kalvītis hoiti kuitenkin pääministerin tehtäviä siihen asti, kunnes hänen seuraajansa Ivars Godmanis nimitettiin virkaan 14. joulukuuta.


title: Det Som Engang Var

text: Det Som Engang Var on Varg Vikerneksen yhden miehen yhtyeen, Burzumin, toinen kokopitkä julkaisu. Sen julkaisi alun perin Cymophane, mutta myöhemmin uudestaan Misantrophy Records. Toisin kuin Burzumin seuraavat kaksi black metal -albumia, on Det Som Engang Varilla reilusti lyhyempiä kappaleita. Albumin nimi kääntyy suomeksi "mitä joskus oli". Itse kappale nimeltään "Det Som En Gang Var" (kirjoitustyylissä ero) löytyy vasta seuraavalta levyltä Hvis Lyset Tar Oss.


title: Det Som Engang Var

text: Albumin kansikuva viittaa Dungeons & Dragons -pöytäroolipelin Temple of Elemental Evil -nimisen laajennuksen kansikuvaan. Levyn kansitaiteen on piirtänyt Bergeniläinen tatuoija Jannicke Wiise-Hansen, joka piirsi myös Burzumin ensimmäisen albumin kansitaiteen.


title: Luettelo maailman kalleimmista kaupungeista

text: Tämä on luettelo maailman kalleimmista kaupungeista elinkustannusten mukaan


title: Stockton-on-Tees

text: Stockton-on-Tees on satamakaupunki Koillis-Englannissa. Vuonna 2009 kaupungissa arvioitiin olevan noin 83 000 asukasta.


title: Stockton-on-Tees

text: Kaupungin elinkeinoelämään kuuluu korjaustelakka, teräksen ja kemikaalien tuotantoa. Durhamin yliopistolla on toimintaa myös Stocktonissa.


title: Stockton-on-Tees

text: Maailman ensimmäinen höyryjunalinja kulki Stocktonista Darlingtoniin.


title: White Plains (New York)

text: White Plains on kaupunki New Yorkin osavaltion Westchesterin piirikunnassa Yhdysvalloissa, kolmisenkymmentä kilometriä New Yorkin Manhattanilta koilliseen. Vuoden 2010 väestönlaskennassa White Plainsin väkiluku oli 58 000, mikä teki siitä piirikuntansa viidenneksi suurimman kaupungin. White Plains on Westchesterin piirikunnan hallintokaupunki.


title: White Plains (New York)

text: Vuonna 2014 Movoto-kiinteistöyhtiö valitsi White Plainsin New Yorkin osavaltion kolmanneksi parhaaksi kaupungiksi asua Mamaroneckin ja Tarrytownin jälkeen.


title: White Plains (New York)

text: Vajaan 60 tuhannen asukkaan White Plains tarjoaa niin paljon työpaikkoja, että kaikki työntekijät mukaan lukien kaupungin ihmismäärä nousee työpäivisin noin 250 tuhanteen. Suurimpia työnantajia ovat teknologiayhtiö ITT, vesiteknologiaa kehittävä Xylem, kulutustavarayhtiö Combe sekä suomalaisen Raisionkin kanssa yhteistyötä tehnyt elintarvikejätti Bunge. New Yorkin Manhattanille pääsee junalla nopeimmillaan puolessa tunnissa.


title: White Plains (New York)

text: Vuonna 2005 kaupungin väestötiheys oli 2 233,6 asukasta neliökilometrillä.


title: White Plains (New York)

text: Kaupungin etninen jakautuminen :


title: Sojuz TM-34

text: Sojuz TM-34 oli Venäjän avaruusjärjestön miehitetty avaruuslento, kaikkiaan 17. lento Kansainväliselle avaruusasemalle. Laukaisu tapahtui Baikonurin kosmodromilta 25. huhtikuuta 2002 ja paluu maahan 10. marraskuuta 2002. Lennolla oli miehistön lisäksi yksi avaruusturisti sekä rotta ja lampaan kantasoluja. Soyuz TM-34 oli viimeinen Sojuz TM -aluksen lento ja sen korvasi uudistettu Sojuz TMA.


title: Sojuz TM-34

text: Laukaistiin:


title: Sojuz TM-34

text: Palasivat:


title: Jyskyjärven rata

text: Jyskyjärven rata on Karjalan tasavallan länsiosassa Venäjällä oleva rautatieyhteys Suojärvi 1:ltä Jyskyjärvelle. Sen pituus on 336 km.


title: Sojuz TM-33

text: Sojuz TM-33 oli Venäjän avaruusjärjestön miehitetty avaruuslento ISS-avaruusasemalle. Laukaisu tapahtui Sojuz-U-kantoraketilla Baikonurin kosmodromilta 21. lokakuuta 2001 klo 8:59 UTC. Se kuljetti kaksi venäläistä ja yhden ranskalaisen kosmonautin. Paluu tapahtui 5. toukokuuta 2002.


title: Sojuz TM-33

text: Laukaistiin


title: Sojuz TM-33

text: Palasivat


title: Kampin Laulu

text: Kampin Laulu ry on vuonna 1990 perustettu helsinkiläinen sekakuoro. Sen taiteellisena johtajana ovat toimineet 1990–2004 Timo Lehtovaara, 2005–2010 Eric-Olof Söderström ja vuodesta alkaen 2011 Kari Turunen.


title: Heluna Ammu

text: Heluna Ammu () on Disneyn sarjakuva- ja animaatiohahmo.


title: Heluna Ammu

text: Hän on Polle Koninkauluksen tyttöystävä ja yksi Minni Hiiren parhaista ystävistä. Heluna on seurustellut myös Hessu Hopon kanssa. Heluna ei ole koskaan ollut Yhdysvalloissa kuin sivuhahmona, mutta hahmo on kuitenkin suosittu Italiassa. Heluna Ammu esiintyi ensimmäisen kerran jo vuonna 1928, joten Heluna kuuluu Disneyn vanhimpiin hahmoihin. Helunan esimuoto, jollainen esiintyi myös alun perin Mikki-piirretyissä, on jopa Mikkiä vanhempi. Se esiintyi Alice-piirretyssä jo vuonna 1926.


title: Lentieran rata

text: Lentieran (Lenderin) rata kulkee Jyskyjärven radalta Brusnitšnajasta 61 km länteen. Rata on huonokuntoinen ja vähäliikenteinen, vähäistä henkilöliikennettä ja tavaraliikennettä, lähinnä puutavaraa.


title: Stanford Encyclopedia of Philosophy

text: Stanford Encyclopedia of Philosophy on Stanfordin yliopiston ylläpitämä ilmainen filosofiaan keskittynyt internetissä julkaistava tietosanakirja. Se on eräs filosofien eniten käyttämistä ja viitatuimmista palveluista. Artikkelien kirjoittamiseen ja ylläpitämiseen osallistuu alan asiantuntijoita 65 instituutiosta ympäri maailmaa.


title: Stanford Encyclopedia of Philosophy

text: Vaikka tietosanakirja julkaistaan internetissä, se pyrkii noudattamaan perinteistä akateemista lähestymistapaa tiedon tuottamiseen. Jokaisen tietosanakirjan artikkelin on kirjoittanut alan asiantuntija ja artikkelit on vertaisarvioitu.


title: Stanford Encyclopedia of Philosophy

text: "Stanford Encyclopedia of Philosophy" -projekti perustettiin syyskuussa 1995 John Perryn ajatuksesta. Mukana perustamisessa oli Edward N. Zalta joka kehitti "dynaamisen referenssityön" -konseptin jonka pohjalta sivustoa ryhdyttiin suunnittelemaan ja toteuttamaan. Projektia testattiin vuoteen 1997 saakka, jolloin se julkistettiin yleisölle. Vuonna 1998 projektiin liittyivät Colin Allen ja Uri Nodelman jotka suunnittelivat uuden toimintamallin sekä nykyisen ulkoasun sivustolle.


title: Kostamuksen rata

text: Kostamuksen rata on rautatieosuus Karjalan tasavallassa Venäjällä. Se yhdistää Lietmajärven ja Kostamuksen Suomen rataverkon rataosaan Kontiomäki–Vartius.


title: Mysterio

text: Mysterio on kuvitteellinen superrikollinen, joka esiintyy Marvel Comicsin julkaisemissa sarjakuvissa. Hahmo on esiintynyt sarjakuvissa vuodesta 1964 alkaen ensisijaisesti Hämähäkkimiehen vastustajana, ja teki ensiesiintymisensä vuoden 1964 "The Amazing Spider-Man" -lehden numerossa 13. Suomessa Mysterio on toisinaan esiintynyt myös nimellä Mysteerio. Hahmon ensiesiintyminen Suomessa tapahtui vuonna 1968 "Ihmesarjan" numerossa 37. Mysterion identiteettiä on sarjakuvissa kantanut vuosien saatossa kaiken kaikkiaan neljä eri hahmoa. Illuusioiden mestarina, erikoistehosteiden taiturina sekä taitavana hypnotisoijana ja taikurina tunnetun Mysterion loivat alun perin käsikirjoittaja Stan Lee ja piirtäjä Steve Ditko.


title: Mysterio

text: Alun perin Mysterio oli oikealta nimeltään Quentin Beck, eräs Hollywoodin elokuvateollisuuden etevimmistä erikoistehosteiden tekijöistä ja sijaisnäyttelijöistä, joka unelmoi maineikkaasta elokuvaurasta näyttelijänä. Hänen pyrkimyksensä näyttelijäksi kuitenkin epäonnistui, minkä seurauksena hän oivalsi voivansa hyödyntää erikoistehosteiden ja illuusioiden käyttöä rikollisen uran aloittamiseksi. Näin ollen Mysterion identiteetin omaksuneesta Quentin Beckistä tuli eräs Hämähäkkimiehen vihollisista. Quentin Beckin jälkeen Mysteriona ovat toimineet Daniel Berkhart (ensiesiintyminen vuonna 1975), Francis Klum (ensiesiintyminen vuonna 2002) sekä viimeisimpänä toistaiseksi tuntematon, nimellä Mysterion tunnettu henkilö (ensiesiintyminen vuonna 2013).


title: Mysterio

text: Sarjakuvien ohella Mysterio on esiintynyt muun muassa animaatiosarjoissa ja videopeleissä. Vuonna 2019 ensi-iltansa saavassa elokuvassa "" hahmoa esittää Jake Gyllenhaal.


title: Mysterio

text: IGN-sivusto sijoitti Mysterion sijalle 85 vuonna 2009 sadan suurimman sarjakuvarikollisen listallaan.


title: Mysterio

text: Quentin Beck oli aikaisemmin Hollywoodin suurimpia erikoistehosteiden tekijöitä. Hän meni työssään niin pitkälle, että kehitti erilaisia helposti käytettäviä mekanismeja tehosteiden luomiseen. Näitä jopa pelkän ajatuksen voimalla toimivia laitteita Beck yhdisti pukuun niin, että kaikki oli pääasiassa helposti hallittavissa.


title: Mysterio

text: Myöhemmin hän sai potkut ja hänen maineensa tuhoutui. Täten hän päätti työnsä avulla ensin ajaa esimiehensä hulluiksi ja myöhemmin alkoi superroistoksi, Mysterioksi tehden ensimmäisen keikkansa Tinuri-nimiselle rikolliskeksijälle. Tämän jälkeen Mysterio kehitti yhdessä Tinurin kanssa puvun, joka sisältää kaikki Mysterion käyttämät aseet sähköshokeista savupilviin ja hologrammeihin.


title: Mysterio

text: Kerran vankilaan jouduttuaan Beck lavasti kuolemansa, jonka jälkeen Beckin ystävä Daniel Berkhart jatkoi Mysterion uraa. J. Jonah Jameson palkkasi Berkhartin tuhoamaan Hämähäkkimies, mutta tämä sai selville Berkhartin juonet ja kukisti kokemattoman superroiston. Beck loppujen lopuksi palasi kuolleista ja otti Mysterion nimen taas omakseen ja liittoutui Tohtori Mustekalan Kuuden koplaan useaan otteeseen vain hävitäkseen Hämähäkkimiehelle ja muille supersankareille.


title: Mysterio

text: Uuden vuosituhannen koittaessa Beck sai tietää sairastavansa keuhkosyöpää ja kärsivänsä aivokasvaimesta. Järkyttyneenä saamastaan kuolemantuomiosta Beck alkoi suunnitella mahtavaa joutsenlauluaan, tarkoituksena ajaa Hämähäkkimies hulluksi ja lopulta tappaa tämä. Näihin aikoihin Hämähäkkimies ei ollut kuitenkaan aktiivinen, joten Beck päätti kostaa nöyryytyksensä Daredevilille. Mysterio tapatti lukuisia Daredevilin läheisiä ja siviilejä yrittäen saada Daredevilin uskomaan maailmanlopun olevan käsillä. Daredevil yhdessä Tohtori Oudon avulla saivat selville, ettei tapahtumien takana ole mitään yliluonnollista ja Daredevil kukisti Beckin, joka päätti elämänsä ampumalla itsensä murhattuaan ensin apulaisensa.


title: Mysterio

text: Tämän jälkeen Daniel Berkhart päätti palata Mysterioksi ja lavasti kuolemansa kymmeniä kertoja, jotta ihmiset uskoivat Beckin olevan yhä elossa. Berkhart liittyi myös Kuuden koplaan, jonka kokosi Hiekkamies. Berkhartin suurin saavutus oli saada senaattori Ward muistamaan olevansa avaruusolioiden hallinnassa. Tämän jälkeen Berkhart katosi maan alle peläten nöyryyttämänsä Venomin kostoa.


title: Mysterio

text: Kolmas Mysterio astui arenaalle, kun huumelordi ja mutantti Francis Klum osti Kingpiniltä Mysterion asun ja päätti kostaa veljensä ja rikosimperiuminsa kuoleman Daredevilille ja Hämähäkkimiehelle. Hämähäkkimiehen yllätykseksi Daniel Berkhart palasi maan alta auttamaan Hämähäkkimiestä taistelussa Klumia vastaan, koska hänen mielestään oli pyhäinhäväistys että Klum käytti Mysterion kunniakasta nimeä. Klum pakeni taistelusta nähtyään vuosia kuolleena olleen Quentin Beckin. Ei ole tiedossa, mitä Berkhartille tapahtui, mutta oletettavaa on, että kostaja Hämähäkkimies pidätti hänet tunnettuna rikollisena.


title: Mysterio

text: Sekä Beck ja Berkhart hallitsivat erilaiset silmänkääntötemput ja stuntit hyvin ja olivat myös kokeneita aseiden käyttäjiä ja lähitaistelijoita. Francis Klumin mutanttivoima on kaukosiirtyminen, eli hän on ensimmäinen Mysterio, jolla on oikeita voimia temppujen sijaan.


title: Mysterio

text: Ultimate Mysterio esiintyi Hämähäkkimies Hollywood-tarinassa, esittäen uuden Hämähäkkimies-elokuvan roistoa. Tarina naljaili oikeille Spiderman-elokuville eikä Mysteriota ole sen koomin nähty.


title: Mysterio

text: 1960-luvun "Hämähäkkimies"-animaatiosarjassa Mysterion ääninäyttelijänä toimi Chris Wiggins. Hahmo esiintyi sarjan ensimmäisen tuotantokauden aikana jaksoissa ”The Menace of Mysterio” ja ”Return of the Flying Dutchman”, ja kolmannella tuotantokaudella jaksossa ”The Madness of Mysterio”.


title: Mysterio

text:
1980-luvun "Hämähäkkimies"-animaatiosarjassa Mysterio esiintyi jaksossa ”The Pied Piper of New York Town”, jossa hahmon ääninäyttelijänä toimi Michael Rye. Jaksossa Mysterio hypnotisoi New York Cityn nuorisoa diskoklubilla soitetun musiikin avulla. "Spider-Man and His Amazing Friends"-animaatiosarjassa jaksossa ”Spidey Goes Hollywood” Mysterion äänenä toimi Peter Cullen. Mysterio kiristää jaksossa elokuvaohjaaja Sam Blockbusteria painostamaan Hämähäkkimiehen mukaan elokuvaan, jonka erikoistehosteisiin Mysterio on asettanut ansoja. Jäämiehen ja Tulitähden avulla Hämähäkkimies onnistuu kuitenkin pelastautumaan Mysterion ansoista.
1990-luvun "Hämähäkkimies"-animaatiosarjassa Mysterion ja Quentin Beckin ääninäyttelijänä toimi Gregg Berger.
Mysterio esiintyi "Hämähäkkimiehessä" ensimmäisen kerran sarjan ensimmäisen tuotantokauden viidennessä jaksossa ”Vaarallisia harhakuvia”, joka perustui juoneltaan löyhästi "The Amazing Spider-Manin" numeroon 13 (kesäkuu 1964), jossa Mysterio oli alun perin tehnyt ensiesiintymisensä. "Hämähäkkimies"-sarjan tarinan mukaan Quentin Beck oli entinen elokuvien sijaisnäyttelijä ja erikoistehosteiden taitaja, joka syytti Hämähäkkimiestä maineensa pilaamisesta. ”Vaarallisia harhakuvia” -jaksossa Mysterio lavastaa Hämähäkkimiehen syylliseksi eri rikoksiin, mutta Hämähäkkimies ja etsivä Terri Lee saavat hänen suunnitelmansa selville ja nappaavat hänet.